title: Jason Narvy

text: Narvy aloitti näyttelemisen televisiossa vuonna 1993 "Mighty Morphin Power Rangersin" myötä, jossa hän esitti Paul Schrierin kanssa sarjan koomisia koulukiusaajia Bull ja Skull. Narvy näytteli Skullin roolissa aina vuoteen 2002, jonka aikana hän esiintyi sarjoissa "Power Rangers Zeo", "Power Rangers Turbo", "" ja "". Hän oli mukana myös molemmissa elokuvissa "Power Rangers" ja "Power Rangers turbovaihteella" vuosina 1995 ja 1997.


title: Jason Narvy

text: Power Rangersin lisäksi Narvy ääninäytteli vierailevassa roolissa toisessa Haim Sabanin tuottamassa televisiosarjassa "Masked Rider" vuonna 1995 ja vuonna 2002 elokuvassa "Wicked Game". Sittemmin hän muutti pois Los Angelesista jatkaakseen opiskelua ja on nykyisin filosofian tohtori. Narvy opiskeli viimeksi Kalifornian yliopistossa näyttelemistä.


title: Josef Mangs

text: Josef Anders Mangs () oli suomalainen poliitikko. Hänen puolueensa oli Ruotsalainen kansanpuolue.


title: Josef Mangs

text: Mangs toimi kansanedustajana neljään otteeseen, toukokuusta 1924 syyskuuhun 1927, elokuusta 1929 lokakuuhun 1930, syyskuusta 1933 elokuuhun 1936 ja syyskuusta 1939 huhtikuuhun 1945. Hänet valittiin eduskuntaan Vaasan läänin eteläisestä vaalipiiristä vaaleissa 1924, 1929, 1933 ja 1939. Eduskunnan valiokunnista hän oli jäsenenä maatalousvaliokunnassa ja työväenasiainvaliokunnassa.


title: Josef Mangs

text: Mangs toimi presidentin valitsijamiehenä neljissä vaaleissa, 1931, 1937, 1940 ja 1943. Hän vaikutti poliittisella urallaan myös Närpiön kunnallispolitiikassa. Hän oli kunnan kunnanvaltuuston jäsen ja sen puheenjohtaja. Hän toimi myös Ruotsalaisen kansanpuolueen lisätyn keskushallituksen ja puolueensa Vaasan läänin eteläisen vaalipiirin piirihallituksen jäsenenä.


title: Josef Mangs

text: Maanviljelijäperheeseen syntynyt, kansakoulun käynyt Mangs oli itsekin ammatiltaan maanviljelijä. Hän viljeli maata Närpiössä. Vuodesta 1928 hän työskenteli Närpiön Säästöpankin sivukonttorin johtajana ja vuodesta 1934 myös Etelä-Pohjanmaan puhelinosuuskunnan toimitusjohtajana.


title: Josef Mangs

text: Mangs avioitui kahdesti. Hänen ensimmäinen puolisonsa oli Hulda Elpe, jonka kanssa hän oli naimisissa vuodesta 1905 vuoteen 1932. Vuodesta 1936 hän oli naimisissa Hilma Evidia Martensin kanssa. Josef Mangs kuoli maaliskuussa 1955, 71-vuotiaana.


title: Saban Entertainment

text: Saban Entertainment oli itsenäinen yhdysvaltalainen televisiotuotantoyhtiö, jonka perusti Haim Saban vuonna 1988 yhdessä Shuki Levyn kanssa. Yhtiö tunnettiin erityisesti japanilaisten televisiosarjojen maahantuomisesta ja niiden muokkaamisesta, sekä dubbaamisesta. Erityisesti tunnetuksi nousi Power Rangers -sarja, joka perustui Super Sentai formaattiin.


title: Saban Entertainment

text: 24. lokakuuta 2001 Disney osti FOXin Fox Family Worldwiden, jonka myötä myös yhtiön omistuksessa ollut Saban Entertainment siirtyi Disneyn omistukseen. Oston myötä sen nimi vaihdettiin BVS Entertainmentiksi.


title: Lief Newby Fitzroy Crozier

text: Lief Newby Fitzroy Crozier (11. kesäkuuta 1846 – 25. helmikuuta 1901) (Tunnettiin myös nimellä: L.N.F. Crozier) oli kanadanirlantilainen Kanadan armeijan upseeri ja Kanadan ratsupoliisin ylivalvoja. Hänet muistetaan parhaiten roolistaan Saskatchewanin kapinan kukistamisessa vuonna 1885, kapinassa Louis Rielin johtamat métisit taistelivat Kanadan hallituksen joukkoja vastaan nykyisen Saskatchewanin provinssin alueella.


title: Lief Newby Fitzroy Crozier

text: Crozier syntyi 11. kesäkuuta 1846 Newryn kaupungissa, Irlannissa. Muutettuaan Kanadaan hän aloitti opinnot Kingstonissa, Ontariossa sijaitsevassa Royal Military Collegessa.


title: Lief Newby Fitzroy Crozier

text:
Crozier palveli Kanadan armeijassa ja saavutti majurin arvon. Hän liittyi vuonna 1873 Kanadan ratsupoliisiin. Hänet nimitettiin samana vuonna tarkastajaksi. Hän havaitsi toimessaan First Nations -intiaanien kärsimykset ja ennen kaikkea biisonin lähes sukupuuttoon kuolemisen aiheuttamat ongelmat. Vuonna 1884 hänet ylennettiin Fort Carlton ratsupoliisin ylivalvojaksi. Crozier varoitti varakuvernööri Edgar Dewdneytä hallituksen toimien aiheuttavan rauhattomuutta tai jopa kansannousun hallitusta vastaan. Hän pelkäsi Redjoen kapinan tapahtumien uusiutumista ja uskoi métisien kapinan antavan kipinän myös intiaanien kapinoimiselle samaan aikaan, hän pyysi vahvistusjoukkoja lähetettäväksi alueelle.
Crozier halusi välttää asellista yhteenottoa ja yritti neuvotella Louis Rielin kanssa, mutta neuvottelut päättyivät umpikujaan. 25. maaliskuuta 1885 Crozier sai tiedon, jonka mukaan métisit aikoisivat vallata paikallisen kauppiaan puodin, hän lähetti joukko-osaston täydentämään omia varastojaan ennen valtauksen suorittamista. He eivät tienneet että puoti oli jo vallattu ja tämän havaittuaan palasivat takaisin Fort Carltoniin. Crozier päätti lähettää noin 90 miehen vahvuisen osaston mukanaan seven-pounder kanuuna. Joukko kohtasi seuraavana päivänä Gabriel Dumontin johtaman joukon, johon kuului noin 150–200 métisiä. Osapuolet lähettivät neuvottelijoita mutta tämä kohtaaminen johti laukaustenvaihtoon josta Duck Laken taistelu sai alkunsa. Ratsupoliisin hävittyä ja paettua taistelusta tahrasi heidän mainettaan. Crozier ei osallistunut merkittävässä määrin Saskatchewanin kapinan myöhempiin vaiheisiin.


title: Lief Newby Fitzroy Crozier

text: Hänen toimintansa kapinan aikana hankaloitti ylenemistä urallaan ratsupoliisissa, mutta tästä huolimatta hänet ylennettiin assistant commissioneriksi 1. huhtikuuta, virassa jossa hän toimi vuoteen 1886 saakka jolloin hän erosi ratsupoliisista, Kanadan pääministerin John A. Macdonaldin nimitettyä hänen virkaansa siiviilihenkilön. Myöhempinä vuosina hän toimi kauppiaana ja pankkiirina Oklahoma Territoryssä. Hän kuoli sydänkohtaukseen 25. helmikuuta 1901 Cushingissa, Oklahomassa. Hänet on haudattu Bellevillen kaupunkiin Ontariossa.


title: Jeppis FBC

text: Jeppis Floorball Club on vuonna 1999 perustettu pietarsaarelainen salibandyn erikoisseura. Seuralla on II-divisioonaa pelaavan miesten edustusjoukkueen lisäksi poikien B-juniorijoukkue.


title: Kai no san kyōdai

text: Kai no san kyōdai (, ) on 63-sivuinen Ginga Nagareboshi Gin -lisätarina Tiikeriveljesten, Akatoran, Chūtoran ja Kurotoran, elämästä pentuina. Tarina julkaistiin "Business Jump" -mangalehden numeroissa 5/2008 (32 sivua, sisälsi kolme värisivua) ja 6/2008 (31 sivua), ja sisällytettiin sitten Ginga Nagareboshi Gin Shin Gaiden -tarinakokoelmaan. Tarina julkaistiin Ginga Nagareboshi Gin animen japanilaisen DVD-boksin julkaisun kunniaksi. Tarina on myös suomeksi.


title: Kai no san kyōdai

text: Akakabuto on juuri iskenyt kimpussaan olleen Akatoran maahan ja puhkaissut sen vasemman silmän. Akatora hyökkää uudelleen karhun kimppuun suoraan edestä. Karhu osaa ennakoida hyökkäyksen ja raatelee Akatoralta vasemman etujalan irti. Siitä huolimatta Akatora syöksyy Akakabuton vasempaan silmään ja onnistuu puhkaisemaan sen. Sen jälkeen raivostunut karhu lyö Akatoraa ja hän putoaa maahan. Muiden koirien hyökätessä raivokkaasti karhun kimppuun, Akatora on enää hädin tuskin hengissä, ja alkaa muistella varhaiselämäänsä.


title: Kai no san kyōdai

text: Tiikeriveljeksiä oli alun perin viisi, joista kaksi myytiin. Omistaja laittoi loput kolme pentua pahvilaatikkoon, ajoi autollaan vuorille ja jätti laatikon sinne. Pennut saivat laatikon vaivoin auki. Aluksi pennut eivät poistuneet laatikosta ollenkaan, vaikka vettä satoi ja nälkä vaivasi.


title: Kai no san kyōdai

text: Noin neljän päivän kuluttua laatikolle luikerteli käärme. Se hyökkäsi kohti pentuja, mutta ei osunut. Akatora ei pelännyt, vaan hyökkäsi käärmeen kimppuun. Kurotora ja Chūtora katsoivat aluksi peloissaan vierestä, mutta rohkaistuvat itsekin käymään käärmeen kimppuun. Lopulta pennut saivat revittyä käärmeen hengiltä. Ne olivat uuvuksissa, mutta ylpeitä ensimmäisestä voitostaan ja itse hankkimastaan saaliista.


title: Kai no san kyōdai

text: Eräänä yönä Akatora huomasi puunoksalla näädän, muttei kiinnittänyt asiaan enempää huomiota. Aamun sarastaessa Akatora kuitenkin heräsi siihen, kun näätä seisoi aivan laatikon vieressä. Ennen kuin hän ehti tehdä mitään, näätä hyökkäsi heidän kimppuunsa. Hän ja Chūtora ehtivät pois laatikosta, mutta Kurotora jäi näädän hampaisiin, ja menetti näin oikean silmänsä.


title: Kai no san kyōdai

text: Silloin metsästä juoksi suuri tanskandoggi ja läimäytti näädän irti Kurotorasta ja ajoi sen tiehensä. Koira oli Ben. Hän lohdutti Kurotoraa ja toi pennuille ruoaksi fasaanin. Benin piti kuitenkin lähteä takaisin omistajansa luo.


title: Kai no san kyōdai

text: Näädän hyökkäyksen jälkeen Tiikeriveljekset elelivät jonkin aikaa rauhassa, rapuja, sammakoita, heinäsirkkoja ja kastematoja saalistellen. Öisin pennut pitivät kuitenkin vuorollaan vahtia näädän varalta. Uni kuitenkin vei voiton pennuista, ja näätä hyökkäsi uudelleen. Se nappasi Chūtoraa oikeasta korvasta ja lähti raahaamaan tätä mukanaan; näin Chūtora menetti oikean korvansa. Akatora ja Kurotora lähtivät niiden perään.


title: Kai no san kyōdai

text: Jonkin ajan kuluttua Ben saapui tapansa mukaan tuomaan pentujen laatikon luo ruokaa, ja hämmästyi, kun ne eivät olletkaan siellä. Ben huhuili niiden perään ja nuuhki maata koittaen löytää ne. Benin hämmästys oli suuri, kun se vihdoin löysi pennut: ne olivat raivokkaassa taistelussa näätää vastaan. Yksikään pennuista ei antanut yhtään periksi, vaan ne taistelivat hurjemmin ja päättäväisemmin kuin koskaan aiemmin. Vihdoin pitkän ja verisen taistelun päätteeksi pennut saivat näädän hengiltä, ja Ben suorastaan itki ylpeydestä.


title: Kai no san kyōdai

text: Akatoran muistelmat päättyvät, ja tarina palaa takaisin Suuren taistelun sotatantereelle, jossa koirat ovat kokoontuneet kuolevan Akatoran ympärille. Gin yrittää ravistella Akatoraa hereille, ja Ben liikuttuu, kuinka Akatora puolusti häntä henkensä kustannuksella. Lopulta Akatora nukkuu pois, ja Ben itkee pahoillaan siitä, ettei pystynyt suojelemaan pikkuista hoidokkiaan loppuun asti. Muut koirat haluavat kostaa Akatoran kuoleman, ja saavat siitä valtavasti lisää voimaa hyökätessään taas Akakabuton kimppuun.


title: Purmon vaakuna

text: Purmon kunnanvaakuna on saanut aiheensa pitäjän alueella sijaitsevasta Suomen suurimmasta siirtolohkareesta, Ilveskivestä. Lohkare on saanut nimensä sen ympäristöstä eleilleestä ilveksestä, joskin viimeiset ilvekset alueella on tavattu 1900–luvun alussa.


title: Purmon vaakuna

text: Vaakunan on suunnitellut Torsten von Numers, ja se vahvistettiin käyttöön 19. kesäkuuta 1954. Vaakunan selitys on ”sinisessä kentässä kolmoisvuori, jolla seisoo taakseen katsova ilves; kaikki kultaa, paitsi ilveksen varukset punaiset ja korvatöyhdöt mustat”. Vaakuna muuttui epäviralliseksi kotiseutuvaakunaksi Purmon liityttyä Pietarsaaren maalaiskuntaan 1977.


title: Jean-Guy Wallemme

text: Jean-Guy Wallemme (s. 10. elokuuta 1967) on ranskalainen jalkapallovalmentaja ja entinen maalivahti.


title: Jean-Guy Wallemme

text: Wallemme pelasi suurimman osan urastaan RC Lensin maalilla. Hän debytoi seurassa marraskuussa 1986 ottelussa Paris Saint-Germainia vastaan ja edusti sen jälkeen seuraa kaikkiaan 404 liigaottelussa. Hän antoi usein seuransa saamat rangaistuspotkut ja teki urallaan Lensissä myös 14 maalia. Wallemme päätti ensimmäisen 12 vuoden urakkansa Lensissä kauteen 1997–98, joka päättyi seuran mestaruusjuhliin. Hän kävi pelaamassa puoli vuotta Coventry Cityssä ja FC Sochaux'ssa, mutta ei onnistunut vakiinnuttamaan asemaansa niissä.


title: Jean-Guy Wallemme

text: Vuonna 1999 Wallemme siirtyi AS Saint-Étienneen, jossa hän torjui palloja kahden kauden ajan. 2001 hän palasi Lensiin, jossa hän pelasi uransa viimeisellä kaudella 35 ottelua ja teki kaksi maalia.Wallemme aloitti valmennusuransa tammikuussa 2001, kun hän otti yhdessä Rudi Garcian kanssa AS Saint-Étiennen valmennusvastuun. He valmensivat seuraa puoli vuotta, kunnes Alain Michelistä tuli ASSEn päävalmentaja. 2002 Wallemme siirtyi amatööriseura RC Paris'n päävalmentajaksi. RC Paris'ssa Wallemme vietti pari vuotta, ja seura sijoittui amatöörisarjassa parhaimmillaan kolmanneksi.


title: Jean-Guy Wallemme

text: 2004 hän siirtyi FC Rouenin peräsimeen. Tavoitteena oli säilyttää seura Ligue 2:ssa, mutta tavoite epäonnistui seuran jäätyä sarjajumboksi. Marraskuussa 2004 hänen sopimuksensa sanottiin irti.


title: Jean-Guy Wallemme

text: Seuraavina vuosina Wallemme luotsasi amatööriseuroja Ranskassa ja Belgiassa. Toukokuussa 2008 hän siirtyi yllättäen Ligue 2:een pudonneen RC Lensin peräsimeen. Debyyttikausi Lensissä päättyi Ligue 2:n mestaruuteen ja nousuun pääsarjatasolle. Wallemmen valmennusuran debyyttikausi pääsarjatasolla päättyi sijalle 11. Kausi 2010–11 lähti käyntiin huomattavasti heikommin, ja lopulta ranskalaisvalmentaja jätti Lensin tammikuun alussa 2011. Tuolloin seura oli liigassa toiseksi viimeisenä.


title: Jean-Guy Wallemme

text: Elokuun lopulla 2011 Wallemmesta tuli Kongon maajoukkueen päävalmentaja.


title: Jean-Guy Wallemme

text: Maaliskuussa 2012 Wallemme teki loppukauden mittaisen sopimuksen AJ Auxerren kanssa tavoitteenaan pelastaa Ligue 1:n jumboksi juuttunut seura putoamiselta. Wallemme ei onnistunut nostamaan Auxerrea pois putoamisviivan alapuolelta, vaan lopulta seuran kohtalo sinetöityi toiseksi viimeisellä sarjakierroksella. Seura oli pelannut liigassa yhtäjaksoisesti 31 vuotta. Putoamisesta huolimatta Wallemme sai jatkaa tehtävässään kauden jälkeen. Lokakuussa 2012 Wallemme jätti paikkansa Kongon maajoukkueen valmentajana ja keskittyi pelkästään Auxerren valmentamiseen. Syyskausi 2012–13 ei sujunut Auxerrelta toivotulla tavalla, vaikka Wallemme keskittyikin täysin seuran päävalmentajana toimimiseen. Kun sarjaa oli pelattu 18 kierrosta, Auxerre oli vasta 16:ntena. Heikkojen tulosten myötä Wallemme erotettiin joulukuun alussa tehtävästään.


title: Jean-Guy Wallemme

text: Kesäkuussa 2013 Wallemme siirtyi Belgian 2. divisioonassa pelaavan R. White Star Brysselin päävalmentajaksi. Pesti päättyi kuitenkin jo ennen kauden alkua, kun seura erotti Wallemmen heinäkuun lopussa 2013.


title: Qatarin jalkapallomaajoukkue

text: Qatarin jalkapallomaajoukkue edustaa Qataria jalkapallon miesten maajoukkuekilpailuissa. Sitä hallinnoi Qatarin jalkapalloliitto.


title: Qatarin jalkapallomaajoukkue

text: Qatarin maajoukkue ei ole selviytynyt kertaakaan MM-kilpailujen lopputurnaukseen, mutta osallistuu vuoden 2022 turnaukseen isäntämaana. Olympiakisojen jalkapalloturnauksessa se on esiintynyt kaksi kertaa. Los Angelesissa 1984 Qatar pelasi Ranskan kanssa 2–2-tasapelin, mutta hävisi Chilelle 0–1 ja Norjalle 0–2 pudoten jatkosta alkulohkon jälkeen. Barcelonassa 1992 Qatar selviytyi kahdeksan parhaan joukkoon. Se voitti alkulohkossaan Egyptin 1–0, pelasi Kolumbian kanssa 1–1-tasapelin ja hävisi Espanjalle 0–2. Puolivälieräottelussa Qatar kärsi 0–2-tappion Puolalle. Aasian-mestaruuskilpailujen lopputurnauksessa Qatar pelasi ensimmäisen kerran Kuwaitissa 1980. Joukkue selviytyi puolivälieriin Libanonin kisoissa 2000.


title: René Girard (jalkapalloilija)

text: René Girard (s. 4. huhtikuuta 1954) on ranskalainen jalkapallovalmentaja ja entinen keskikenttäpelaaja. Syyskuusta 2018 lähtien hän on toiminut Wydad Casablancan päävalmentajana.


title: René Girard (jalkapalloilija)

text: Girard pelasi urallaan keskikentällä ja edusti Nîmes Olympiqueta sekä FC Girondins de Bordeaux'ta. Hän lopetti pitkän peliuransa 37-vuotiaana kauden 1990/91 päätteeksi. Ranskan maajoukkueessa Girard pelasi seitsemän maaottelua ja teki niissä yhden maalin. Hän oli mukana Ranskan joukkueessa MM-kisoissa 1982.Girard aloitti valmennusuransa marraskuussa 1991 Division 1:ssa pelanneen Nîmes Olympiquen päävalmentajana. Hänen johdollaan seura onnistui säilyttämään liigapaikkansa. Hän kuitenkin jätti tehtävänsä kesällä hyvästä menestyksestä huolimatta. Lokakuussa 1994 hän palasi pariksi kuukaudeksi Nîmes'n päävalmentajaksi.


title: René Girard (jalkapalloilija)

text: 1996 Girard siirtyi amatööriseura Pau FC:n päävalmentajaksi. Hän sai potkut tehtävistään marraskuussa 1997. Pian potkujensa jälkeen hänestä tuli RC Strasbourgin päävalmentaja tammikuussa 1998.


title: René Girard (jalkapalloilija)

text: Kesäkuussa 1998 Girard siirtyi Roger Lemerren apulaisvalmentajaksi Ranskan A-maajoukkueeseen. Yhdessä Lemerren kanssa hän luotsasi "Les Bleus'n" Euroopan mestariksi 2000. Surkeasti sujuneiden MM-kisojen 2002 jälkeen sekä Lemerre että Girard jättivät tehtävänsä.


title: René Girard (jalkapalloilija)

text: 2002–2004 Girard toimi Ranskan alle 19- ja 16-vuotiaiden maajoukkueita. 2004 hän seurasi Raymond Domenechia Ranskan alle 21-vuotiaiden maajoukkuevalmentajana. Girardin johdolla Ranskan nuoret selvisivät välieriin 2006 EM-kisoissa. Girard jätti tehtävänsä vuonna 2008.


title: René Girard (jalkapalloilija)

text: Kesäkuussa 2009 Girard siirtyi Ligue 1:een nousseen Montpellier HSC:n päävalmentajaksi. Hänen johdollaan sarjanousija Montpellier pelasi loistavan kauden 2009/10 ja sijoittui Liguessä viidenneksi. Sijoituksen myötä Montpellier pääsi Eurooppa-liigaan kaudelle 2010/11. Vauhti eurokentillä oli kuitenkin vielä liian kovaa Girardin suojateille ja Montpellier putosi jo 3. karsintakierroksella unkarilaiselle Győrille. Coupe de la Liguessä Girard johdatti Montpellier’n aina loppuotteluun saakka, mutta mestaruus jäi haaveeksi Olympique de Marseillen voitettua finaalin 1–0.


title: René Girard (jalkapalloilija)

text: Kausi 2011/12 oli Girardin luotsaamalle Montpellier’n suurmenestys. Joukkue pelasi läpi kauden vahvasti nousten taistelemaan mestaruudesta. Kevätkaudellakaan Montpellier ei hyytnyt, vaan Girard luotsasi joukkueensa voitosta voittoon huipentaen kauden lopulta seurahistorian ensimmäiseen liigamestaruuteen, joka ratkesi päätöskierroksen 1–2 voitolla AJ Auxerresta. Toukokuussa 2012 Girard valittiin Ranskan pelaajayhdistyksen UNFP:n kauden parhaaksi liigavalmentajaksi.


title: René Girard (jalkapalloilija)

text: Maaliskuussa 2013 uutisoitiin, etteivät jatkosopimusneuvottelut tuottaneet tulosta ja Girard jättää Montpellier’n kauden jälkeen. Girardin viimeinen kausi Montpellier’ssa päättyi liigassa yhdeksänteen sijaan. Kesäkuussa 2013 Girardista tuli Lille OSC:n päävalmentaja. Odotukset olivat kovat ja ensimmäisellä kaudellaan Girard onnistui niihin vastaamaan. LOSC taisteli kärkisijoista liigassa ja oli lopulta liigassa kolmas. Kaudella 2014/15 oli huomattavasti tuskaisempaa ja LOSC majaili pitkään liigan keskikastissa. Lopulta joukkue nousi sijalle 8, mutta seurajohto päätti odotuksia heikomman kauden jälkeen lopettaa yhteistyön Girardin kanssa.


title: René Girard (jalkapalloilija)

text: Tammikuussa 2016 huhuttiin, että Girard olisi palaamassa liigan putoamistaisteluun vajonneen Montpellier’n valmentajaksi. Seurajohtaja Louis Nicollin kertoi seuran halunneen Girardin valmentajaksi, mutta tämä kieltäytyi. Toukokuussa 2016 Girard teki kaksivuotisen sopimuksen FC Nantes'n kanssa. Hän aloittaa tehtävässä kesällä 2016.


title: René Girard (jalkapalloilija)

text: Girard ei tuonut Nantes'een toivottua piristystä, vaan joukkueen peliesitykset takkusivat pitkin syksyä. Kanarialinnut juuttuivat liigan häntäpäähän ja lopullinen niitti oli 6–0 murskatappio Olympique Lyonille joulukuun alussa. Ottelun jälkeen Girard erosi tehtävistään.


title: René Girard (jalkapalloilija)

text: Syyskuussa 2018 Girardista tuli marokkolaisen Wydad Casablancan päävalmentaja.


title: Nancy Hogshead-Makar

text: Nancy Lynn Hogshead-Makar () on yhdysvaltalainen entinen uimari ja olympiavoittaja. Hogshead-Makar voitti Los Angelesin kesäolympialaisissa 1984 kultaa 100 metrin vapaauinnista, sekä 4 × 100 metrin vapaauinti- ja sekauintiviesteistä. Lisäksi hän sijoittui hopealle 200 metrin sekauinnissa, häviten vain joukkuetoverilleen Tracy Caulkinsille. Ensimmäistä kertaa olympialaisissa jouduttiin jakamaan uintikultamitali kahden urheilijan kesken, kun 100 metrin vapaauinnissa Hogshead-Makar ja hänen huonetoverinsa Carrie Steinseifer uivat täsmälleen saman ajan, 55,92.


title: Nancy Hogshead-Makar

text: Hogshead-Makar voitti urallaan myös yhden MM-hopean. Berliinissä 1978 pitkän radan MM-kilpailuissa hän sijoittui toiseksi 200 metrin perhosuinnissa, häviten jälleen vain Caulkinsille.


title: Nancy Hogshead-Makar

text: Uintiuransa jälkeen Hogshead-Makar on toiminut astmaluennoitsijana sekä urheilu- ja tasa-arvojuristina. Hän on lisäksi kirjoittanut kaksi kirjaa. Hogshead meni naimisiin lokakuussa 1999 Scott Makarin kanssa ja otti käyttöönsä kaksiosaisen sukunimen. Parilla on kolme lasta, yksi poika ja kaksostytöt.


title: Nancy Hogshead-Makar

text: Hogshead-Makar on 172 senttimetriä pitkä ja painoi uintiurallaan 66 kilogrammaa.


title: Roskakari

text: Roskakari on luoto Raahen sisäsaaristossa. Saari sijaitsee Iso-Kraaselin ja Pikku-Kraaselin välisessä salmessa, ja se kuuluu useiden Raahen edustan saarien muodostamaan Natura 2000 -luonnonsuojelualueeseen. Luoto on myös tärkeä lokkilintujen pesimäluoto, ja yksi Raahen saariston kymmenestä arvokkaimmasta kohteesta vesi- ja rantalintulajien elinympäristön suojeluarvon perusteella.


title: Roskakari

text: Luodolla pesii noin 400 lintupariskuntaa, jotka edustavat kahtatoista eri lajia. Valtaosa, noin 315 lintupariskuntaa, on naurulokkeja, joiden pesimäalueena Raahen saaristossa Roskakari on merkittävin. Roskakarin naurulokkiyhdyskunta käsittää noin 70 prosenttia koko Raahen saariston naurulokkien lukumäärästä.


title: Roskakari

text: Roskakarin hoito-ohjelman mukaisesti luoto pyritään säilyttämään rakentamattomana sekä puuttomana ja pensaattomana pesimisluotona.


title: Baciro Dabo

text: Baciro Dabo (12. maaliskuuta 1958 – 5. kesäkuuta 2009) oli guineabissaulainen poliitikko, entinen ministeri ja presidentti João Bernardo Vieiran liittolainen. Vieira murhattiin maaliskuussa 2009, ja kesäkuuksi määrättiin uuden presidentin vaalit, joihin Dabo osallistui vahvimpana ehdokkaana. Hän oli Guinean ja Kap Verden itsenäisyyspuolueen (PAIGC) jäsen, mutta kampanjoi sitoutumattomana ehdokkaana.


title: Baciro Dabo

text: Armeijan sotilaat tunkeutuivat 5. kesäkuuta 2009 Dabon kotiin ja ampuivat tämän. Hänen murhansa saattoi johtua armeijan johdon pelosta joutua syytteeseen Vieiran murhasta, jos Dabo olisi tullut valituksi. Armeijan edustajat syyttivät Daboa kuulumisesta vallankaappausta suunnittelevaan ryhmään poliitikkoja, joista useat eliminoitiin tai vangittiin samalla, joukossa Vieiran hallituksen entinen puolustusministeri Hélder Proença.


title: Ylimarkun vaakuna

text: Ylimarkun kunnanvaakuna on saanut aiheensa aaltokoroisen palkin symboloimasta Närpiönjoesta, jonka vierille suurin osa kunnan asutuksesta oli keskittynyt, sekä maataloudesta, joka oli pääelinkeino pitäjässä.


title: Ylimarkun vaakuna

text: Vaakunan on suunnitellut G. Lindström, ja se vahvistettiin käyttöön 8. kesäkuuta 1968. Vaakunan selitys on ”sinisessä kentässä aaltokoroinen palkki; saatteena kaksi paaluittaista lyhdettä; kaikki hopeaa”. Vaakuna muuttui epäviralliseksi kotiseutuvaakunaksi Ylimarkun liityttyä Närpiöön 1973.


title: Paul Emery

text: Paul Rene Emery (12. marraskuuta 1916 Chiswick, Lontoo – 3. helmikuuta 1993 Epsom, Surrey) oli brittiläinen F1-kuljettaja.


title: Paul Emery

text: Emeryn kilpa-ajaminen alkoi varsinaisesti, kun hän otti hallittavakseen isänsä George Emerysonin Emeryson Ltd. -yhtiön, joka oli rakentanut jo 1930-luvulla erikoiskilpa-autoja. Hän rakensi etuvaihteisia 500-kuutioisia F3-autoja ja ajoi niillä itse, kuten nimeään kantavalla Emeryson-autolla. Hän yritti osallistua Formula 1:sten ensimmäiseen kilpailuun autollaan, mutta hänet poistettiin aika-ajoista kisavalvojan tekemän tarkastuksen vuoksi.


title: Paul Emery

text: Emery osallistui kahteen F1-osakilpailuun kausina 1956 ja 1958. Emery keskeytti vuoden 1956 Britannian GP:ssä ja karsiutui vuoden 1958 Monacon GP:ssä eikä hän saavuttanut pisteitä. Hän kilpaili myös 1940-luvun Grand Prix -kisoissa sekä lukuisissa MM-sarjaan kuulumattomissa kilpailuissa.


title: Piero Dusio

text: Piero Dusio (13. lokakuuta 1899 Scurzolengo, Astin maakunta – 7. marraskuuta 1975 Buenos Aires, Argentiina) oli italialainen F1-kuljettaja, jalkapalloilija ja liikemies.


title: Piero Dusio

text: Dusio pelasi Juventuksen jalkapallojoukkueessa kolme peliä, kunnes joutui lopettamaan polvivamman takia 23-vuotiaana.


title: Piero Dusio

text: Dusio aloitti jalkapallon jälkeen työt tekstiiliyrityksessä, joka valmisti urheiluvaatteita ja sotilasunivormuja. Hän siirtyi 1920-luvulla kilpa-ajajaksi ja kilpa-autotallien, mm. Cisitalian perustajaksi 1930-luvun alusta lähtien. Dusio muutti 1940-luvun lopussa Argentiinaan ja perusti Autoar-yrityksen vuonna 1949. Hänen poikansa Carlo Dusio johti Cisitaliaa vuosina 1948–1964. 1950-luvulla Dusio perusti Argentiinaan Cisitalian tehtaan nimeltään Cisitalia Argentina Industrial y Comercial SA, jossa hän suunnitteli mm. Cisitalia 750 -auton.


title: Piero Dusio

text: Dusio kilpaili Mille Migliassa vuosina 1929–1938 ollen parhaimmillaan kuudes vuoden 1936 Italian GP:ssä. Hän voitti luokkansa Siatan 500-kuutioisella Mille Migliassa vuonna 1937 ja perusti Scuderia Torinon 1939. Dusio palkkasi vuonna 1944 Fiatin suunnittelijan Dante Giacosan suunnittelemaan kilpa-auton uudelle Cisitalia-tallilleen. Hän voitti auton ensimmäisen kilpailun, Coppa Brezzin Torinossa 1946.


title: Piero Dusio

text: Hän osallistui yhteen F1-osakilpailuun kaudella 1952, Italian GP:hen. Hän kuitenkin karsiutui eikä päässyt starttaamaan kilpailuun. Hän kilpaili myös sarjan ulkopuolisessa Buenos Airesin GP:ssä 1954.


title: Eugen Bolz

text: Eugen Anton Bolz (15. joulukuuta 1881 – 23. tammikuuta 1945) oli saksalainen poliitikko ja yksi epäonnistuneen heinäkuun 20. päivän salaliiton jäsenistä. Salaliittolaiset yrittivät murhata Adolf Hitlerin ja kukistaa siten Natsi-Saksan hallinnon 20. heinäkuuta 1944. Bolz tuomittiin osallisuudestaan hankkeeseen ja mestattiin Plötzenseen vankilassa tammikuussa 1945.


title: Eugen Bolz

text: Ennen kansallissosialistien valtaannousua Bolz oli toiminut Württembergin osavaltion pääministerinä, mutta avoimen natsivastaisena hän joutui jättämään viran jo alkuvuodesta 1933.


title: Namibian evankelisluterilainen kirkko

text: Namibian evankelisluterilainen kirkko (Ongeleki Onkwaevangeli Paluther Yomu Namibia, ) on Namibiassa toimiva luterilainen kirkkokunta. Kirkolla on 703 893 jäsentä (2010). Kirkko on perustettu Ambomaalle nimellä "Owambokavangon evankelisluterilainen kirkko" vuonna 1954 ja se organisoitui valtakunnalliseksi ottaen nykyisen nimensä vuonna 1984.


title: Namibian evankelisluterilainen kirkko

text: Kirkko on syntynyt Suomen lähetysseuran työn tuloksena. Ensimmäiset suomalaiset lähetyssaarnaajat Martti Rautanen ja Pietari Kurvinen saapuivat Ambomaalle vuonna 1870. 13 vuoden työn jälkeen vuonna 1883 kastettiin ensimmäisen ambomaalaiset kristinuskoon. Ambomaa oli lähes koko 1900-luvun Suomen lähetysseuran päälähetyskenttä. Itsenäinen kirkkokunta perustettiin vuonna 1954 ja toiminta valtakunnallistettiin vuonna 1984, jolloin kirkon nimeksi tuli Namibian evankelisluterilainen kirkko (Evangelical Lutheran Church in Namibia). Kirkon ensimmäinen piispa Ambomaalla (1960-1978) oli Leonard Auala. Hänen pitkäaikainen seuraajansa (1978-2000) oli Kleopas Dumeni, josta tuli uuden yhdistyneen kirkon johtava piispa vuonna 1996. 2000-luvulla kirkon piispoina ovat palvelleet Apollos Kaulinge, Tomas Shivute ja Johannes Chiwembe Sindano.


title: Namibian evankelisluterilainen kirkko

text: Namibian itsenäisyystaistelun aikana kirkolla oli keskeinen rooli taistelussa Etelä-Afrikan miehitystä ja apartheid-järjestelmää vastaan. Erityisesti piispa Dumeni joutui johtamaan kirkkoa ja vastarintaa vaikeissa oloissa lähellä Angolan rajaa, jossa vapautusliike SWAPO ja Etelä-Afrikan armeija taistelivat.


title: Namibian evankelisluterilainen kirkko

text:
Namibiassa luterilaisten kirkkojen historia liittyy kiinteästi lähetysseurojen työhön. Namibian kolme luterilaista kirkkoa perustivat
vuonna 2007 kirkkojen neuvoston, jonka toiminnan tavoitteena on yhdistää kirkot. ELCINin lisäksi neuvostoon kuuluvat Namibian tasavallan evankelisluterilainen kirkko (engl. Evangelical Lutheran Church in the Republic of Namibia, ELCRN) ja  Saksankielinen Namibian evankelisluterilainen kirkko (GELC).


title: Namibian evankelisluterilainen kirkko

text: Namibian evankelisluterilaisessa kirkossa on 123 seurakuntaa, jotka jakautuvat kahteen hiippakuntaan. Kirkon palveluksessa toimii 143 pastoria, 91 diakonia ja kolme evankelistaa. Kirkon johtavana ja itäisen hiippakunnan piispana on toiminut Tomas Shivute ja läntisessä hiippakunnassa piispa Johannes Sindano. 16. joulukuuta 2010 kirkolle valittiin kaksi uutta piispaa, jotka korvaavat eläkkeelle jäävät piispat. Piispoiksi valitut ovat teologian tohtori, pastori Shekutamba V.V. Nambala, josta tulee itäisen hiippakunnan ja kirkkokunnan johtava piispa sekä läntisen hiippakunnan piispaksi teologian maisteri, pastori Josafat Shanghala. Kirkon päämaja sijaitsee Oniipassa Ondangwassa.


title: Namibian evankelisluterilainen kirkko

text: Seurakuntatyön lisäksi kirkon toimintaan kuuluvat kirjakustantamo, kuntoutuskeskus, museo, kaksi yläasteen koulua sekä seminaari diakoneille ja maallikkosaarnaajille. Kirkko vastaa myös kahden sairaalan, terveyskeskusten ja terveysohjelmien toiminnasta 5 000 terveydenhuollon ammattilaisen voimin.


title: Korpijärvi (Mäntyharju)

text: Korpijärvi on järvi Mäntyharjun kaakkoisosassa Etelä-Savossa. Sen pinta-ala on 31,37 km², ja se on pinta-alaltaan Suomen 116. suurin järvi. Vedenpinnan korkeustaso on 83 metriä meren pinnan yläpuolella.


title: Korpijärvi (Mäntyharju)

text: Pohjoiseen suuntautuva Väliniemi jakaa Korpijärven läntiseksi Valtolanseläksi ja itäiseksi Halmeniemenseläksi. Selkiä yhdistää kapea Tommolansalmi, jonka valtatie 15 ylittää. Halmeniemenselkä ja Valtolanselän pohjoispuoli ovat lähes saarettomia avoimia vesialueita, mutta Valtolanselän eteläosassa on paljon pieniä saaria. Korpijärvi laskee itäisimmästä lahdestaan lähtevän vesireitin kautta Kuolimoon ja edelleen Saimaaseen. Korpijärveä rajaa etelässä sisempi Salpausselkä. Valtolanselän länsi- ja lounaisrannoilla sijaitsevat Valtolan kylä ja Käävänkylä. Halmeniemenselän koillisrannalla sijaitsee Halmeniemen kylä.


title: Kustavi (nimi)

text: Kustavi on suomalainen miehen etunimi, Kustaan ja Kyöstin ohella yksi Gustav-nimisen suomalaisista vastineista. Kustavin nimipäivä on 6. kesäkuuta. Vuoden 2009 loppuun mennessä nimi oli annettu 148 henkilölle Ensimmäiseksi etunimeksi sitä kuitenkaan ei ole annettu kenellekään ainakaan vuoden 1965 jälkeen.


title: Kustavi (nimi)

text: Kustavi on myös kunta Varsinais-Suomessa. Kustavilainen aika ja kustavilainen tyyli viittaavat Ruotsin kuningas Kustaa III:n valtakauteen 1700-luvun lopulla.


title: Romsdalshornet

text: Romsdalshornet on Skandeihin kuuluva vuorenhuippu Raumann kunnassa, Norjassa. Huipun korkeus merenpinnan tasosta on 1 550 metriä. Sen eteläpuolella sijaitsee myös 1 510-metrinen huippu. Romsdalshornetin länsipuolella on Romsdalenin laakso ja sen vastapuolella korkeudestaan ja jyrkkyydestään tunnettu ”peikonseinä”, Trollveggen. Romsdalshornetilta koilliseen sijaitsee 1 852 metriä korkea Store Vengetinden.


title: Anna Pihl

text: Anna Pihl on tanskalainen poliisisarja, jolla on ollut useita ohjaajia ja käsikirjoittajia. Pääosaa esittää Charlotte Munck.


title: Anna Pihl

text: Päähenkilö Anna Pihl työskentelee aluksi järjestyspoliisina, saa ajan myötä neuvottelijan erikoiskoulutuksen ja siirtyy sittemmin rikospoliisiin Kööpenhaminassa Bellahøj'n asemalla.


title: Anna Pihl

text: Sarja kuvaa yksinhuoltajaäidin ja poliisin arkea sekä alussa naispoliisin sopeutumisongelmia miesvaltaisessa työyhteisössä. Keskeisissä osissa ovat aluksi toinen naispoliisi Mikala Hansen, jonka kanssa Anna ystävystyy, sekä hieman sovinistinen konstaapeli Kim Blomberg ja myöhemmin rikospoliisi Martin Krøyer, jonka kanssa Anna alkaa seurustella.


title: Anna Pihl

text: Muita päähenkilöitä ovat muun muassa Annan vuokranantaja Jan, joka asuu samassa huoneistossa ja on homoseksuaali sekä Annan isä, eläkkeellä oleva poliisi, jonka kanssa Annalla on usein erimielisyyksiä. Annan veljen Madsin alkoholiongelma aiheuttaa Annalle harmia ja ongelmia.


title: Anna Pihl

text: Toisella tuotantokaudella sarjaan tulee mukaan siirtolaistaustainen järjestyspoliisi Karim Kadhjani, samoin ruotsalainen rikospoliisi Daniel Nordström, jota esittää Ola Rapace.


title: Anna Pihl

text: Anna Pihlin ensimmäisen tuotantokauden 10 osaa nähtiin Yle TV1:ssä vuonna 2007 ja uusittiin kesällä 2009. Toisen kauden 10 osaa esitettiin syys-lokakuussa 2009. Sarjaa on tehty kaikkiaan kolme tuotantokautta eli 30 osaa, ja kolmannen kauden osat esitettiin TV1:ssä kesä-elokuussa 2010.


title: Anna Pihl

text:
Sarjan ensimmäisen tuotantokauden jaksojen tunnusmusiikki on Blue Foundationin "Crosshair".
Toisen ja kolmannen tuotantokauden tunnusmusiikki on Brinckin In the end I started.


title: Poikamiesilta

text: Poikamiesilta tai kansanomaisesti polttarit () on avioliittoon astumiseen liittyvä initiaatiomeno tai siirtymäriitti. Poikamiesillalla on juurensa saksalaisessa kansanperinteessä, jossa "Polterabend" on vastaava tapahtuma. Suomeen perinne lienee kantautunut Ruotsista 1800-luvulla. Yhdysvalloissa poikamiesilta on riehakas tapahtuma strippareineen. Alun perin miesporukan kesken vietetty ilta on sittemmin laajentunut naistenkin keskuuteen. Suomessa polttarit ovat olleet viime vuosikymmeninä karnevaalinomainen ja alkoholin nauttimista korostava tapahtuma, mutta nykyään on palattu myös perinteisempiin muotoihin.


title: Store Vengetinden

text: Store Vengetinden (tai Store Venjetinden) on Skandeihin kuuluva vuorenhuippu Rauman kunnassa, Norjassa. Huipun korkeus merenpinnan tasosta on 1 852 metriä. Se on Vengetindenen massiivin huipuista korkein. Vuoren pohjois-länsi-puolella sijaitsee Vengedalenin laakso.


title: Store Vengetinden

text: Ensimmäisen nousun koillisharjanteelta suorittivat William Cecil Slingsby ja Johannes Vigdal vuonna 1881. Länsiharjanteelta ensimmäisinä huipulle nousivat Erik Heen ja Karl Oshaug vuonna 1930.


title: Rose McIver

text: Rose McIver (s. 10. lokakuuta 1988) on uusiseelantilainen näyttelijä, joka tunnetaan parhaiten Summer Landsdownin roolista televisiosarjassa "Power Rangers RPM", Valerien roolista elokuvassa "" ja Liv Mooren roolista televisiosarjassa "iZombie".


title: Rose McIver

text: McIver aloitti näyttelemisen jo kaksivuotiaana ja esiintyi mainoksissa aina nelivuotiaaksi saakka. Sittemmin noin kuusivuotiaasta lähtien McIver esiintyi elokuvissa ja televisiosarjoissa. Hän näytteli uransa alussa televisioelokuvissa, kuten "Hercules ja Amatsoni", "Hercules ja kuoleman valtakunta" sekä "Murha Greenwichissä". Hänellä oli myös vierailevia rooleja "Herculesissa" ja "Xenassa".


title: Rose McIver

text: McIver esitti pääosaa 13-osaisessa seikkailu-fantasiasarjassa "Maddigan's Quest" sekä Disneyn tuottamassa elokuvassa "" vuonna 2007. Kaksi vuotta myöhemmin hän sai toisen roolinsa Disneyn tuotannosta, kun hän esitti Summer Landsdownia, Keltaista Rangeria televisiosarjassa "Power Rangers RPM". Vuonna 2013 McIver sai usean jakson pituisen roolin amerikkalaisesta "Olipa kerran" -draamasarjasta, jossa hän näytteli Helinä-keijua.


title: Rose McIver

text: Maaliskuussa 2014 McIver valittiin näyttelemään pääosaa televisiosarjassa "iZombie". Sarjaa on esitetty Yhdysvalloissa maaliskuusta 2015 alkaen.


title: Olli Forsgren

text: Olli Forsgren (3. marraskuuta 1929 Helsinki – 20. marraskuuta 1986 Las Palmas), lempinimeltään "Kape", oli suomalainen jalkapalloilija.


title: Olli Forsgren

text: Hyökkääjänä pelannut Forsgren edusti urallaan 1951–1963 Helsingin Palloseuraa, Kiffeniä ja Pallo-Poikia. Kaikkiaan hän pelasi viiden kauden aikana 56 pääsarjatason ottelua, joissa hän teki 41 maalia. Lisäksi hän viimeisteli 1. divisioonassa kuuden kauden aikana 106 maalia.


title: Olli Forsgren

text: Forsgren pelasi vuosina 1952–1956 maajoukkueessa yhteensä kymmenen maaottelua, joissa hän teki neljä maalia.


title: This Is It

text: This Is It oli suunniteltu konserttisarja, jonka myötä Michael Jacksonin oli tarkoitus tehdä viimeinen paluu esiintymislavoille. Konserttisarja olisi käsittänyt yhteensä 50 esiintymistä Lontoon The O -areenalla 13. heinäkuuta 2009 – 6. maaliskuuta 2010. This Is It -konsertit peruttiin Jacksonin kuoleman vuoksi.


title: This Is It

text:
This Is It -konserttisarja rikkoi lipunmyynnin ennätyksen. 25. kesäkuuta 2009 Jackson kuoli sydänkohtaukseen, ja koko kiertue jouduttiin peruuttamaan.
Jacksonin comebackin uutisoitiin jo aiemmin olevan vaarassa, sillä yhdysvaltalaisen tuotantoyhtiön All Good Entertainmentin kanssa tehty sopimus kielsi Jacksonia esiintymästä ilman siskonsa Janet Jacksonin luotsaamaa The Jackson 5 -yhtyettä kesäkuuhun 2010 asti.


title: This Is It

text: Sony Pictures ja Sony Music toi This Is It -materiaalin elokuvateattereihin maailmanlaajuisesti 28. lokakuuta 2009. Elokuva "Michael Jackson’s This Is It" sisältää harjoitusvideoita, lavasuunnittelua ja kaikkea kiertueeseen liittyvää taustatoimintaa. Elokuvan soundtrack-albumi "This Is It" julkaistiin ensi-illan aikoihin.


title: Amerikan evankelisluterilainen kirkko

text: Amerikan evankelisluterilainen kirkko (ELCA) on Yhdysvaltojen suurin luterilainen kirkkokunta. Sen päämaja on Chicagossa, Illinois’ssa. ELCA muodostettiin vuonna 1988 yhdistämällä kolme aikaisempaa luterilaista kirkkoa. Sen jäsenmäärä on noin 3,56 miljoonaa, mikä tekee siitä maailman kymmenenneksi suurimman luterilaisten kirkon.


title: Amerikan evankelisluterilainen kirkko

text: Kirkko jää jäsenmäärältään pienemmäksi kuin Ruotsin kirkko ja Etiopian evankelinen kirkko Mekane Yesus. Jäsenmäärältään Pohjois-Amerikan kolme suurinta luterilaista kirkkokuntaa ovat ELCA, Missouri-synodi ja Wisconsinin evankelisluterilainen synodi.


title: Amerikan evankelisluterilainen kirkko

text: ELCA on yksi suurimmista kristillisistä kirkkokunnista Yhdysvalloissa. Yhdysvaltojen lisäksi ELCA toimii Karibialla, Bahamassa, Bermudassa, Puerto Ricossa, Neisytsaarilla ja sillä on yksi seurakunta Windsorissa, Kanadan Ontariossa.


title: Amerikan evankelisluterilainen kirkko

text: ELCA on Luterilaisen maailmanliiton ja Kirkkojen maailmanneuvoston jäsen. Se on myös jäsenenä Yhdysvaltojen Kansallisessa kirkkojen neuvostossa ().


title: Amerikan evankelisluterilainen kirkko

text: Kirkolliskokous, joka koostuu maallikko- ja pappisjäsenistä, kokoontuu joka toinen vuosi. Kirkolliskokousten välillä kirkon neuvosto johtaa kirkon toimintaa. Kirkko rakentuu kansallisesta toiminnasta (), alueellisista synodeista ja paikallisseurakunnista. Synodeja on 65, joista yksi on ei-maantieteellinen (Slovakkien synodi). Synodeja johtaa piispa ja neuvosto.


title: Amerikan evankelisluterilainen kirkko

text: Kansallisella tasolla on muodostettu toimielimet (engl. "ministry"), jotka vastaavat lähetystyöstä, opiskelijatyöstä, yhteiskunnallisesta toiminnasta ja kasvatuksesta. ELCAn puitteissa toimii 28 college- ja yliopistotasoista oppilaitosta.


title: Amerikan evankelisluterilainen kirkko

text: Paikallisseurakunnat ovat itsenäisiä oikeushenkilöitä, jotka vastaavat toiminnastaan ja hallitsevat kiinteistöjä. Seurakuntien hallintomallit vaihtelevat seurakunnan koon mukaan.ELCAn johdossa on johtava piispa (presiding bishop), joka valitaan kirkolliskokouksessa kuusivuotiskaudeksi. Erona Suomen evankelisluterilaiseen kirkkoon ELCA ei ole episkopaalinen eli ei noudata apostolista suksessiota. ELCAlla on ollut kolme pastoria johtavan piispan tehtävässä. He ovat Herbert W. Chilstrom, joka palveli 1988–1995. Chilstromin seuraaja oli H. George Anderson (1995–2001). Johtavaksi piispaksi valittiin Mark S. Hanson vuonna 2001. Hänen valintansa uusittiin vuonna 2007. Hanson toimii tällä hetkellä myös Luterilaisen maailmanliiton puheenjohtajana.


title: Amerikan evankelisluterilainen kirkko

text: ELCA syntyi tammikuun 1. päivänä vuonna 1988, kun "Luterilainen kirkko Amerikassa" (Lutheran Church in America, LCA), "Amerikan luterilainen kirkko" (American Lutheran Church, ALC) ja "Yhdistyneet evankelisluterilaiset kirkot" (Association of Evangelical Lutheran Churches, AELC) yhdistyivät monien vuosien valmistelujen jälkeen. "Amerikan luterilaisen kirkon" taustalla oli 2,25 miljoonaa Yhdysvaltojen keskilännen luterilaista, joiden kansallinen tausta oli ennen muuta saksalainen, norjalainen ja tanskalainen. Luterilainen kirkko Amerikassa (LCA) toi mukaan 2,85 miljoonaa jäsentä, joiden tausta oli saksalainen, ruotsalainen, slovakialainen ja tanskalainen. Alueellisena painopisteenä oli itärannikko. LCA:n kautta ELCAan liittyi myös Amerikan Suomalainen Evankelis-Luterilainen kirkko. Yhdistyneet evankelisluterilaiset (AELC) oli joukko seurakuntia, jotka olivat jättäneet Missouri-synodin vuonna 1976 sen kääntyessä vanhoillisempaan suuntaan.


title: Amerikan evankelisluterilainen kirkko

text: ELCAn sitoutuu tunnustuskirjojen mukaiseen luterilaiseen oppiin ja on Luterilaisen maailmanliiton jäsenenä tunnustuksellisessa yhteydessä useimpien maailman luterilaisten kirkkojen kanssa. ELCA edustaa vapaamielisempää tulkintaa luterilaisesta tunnustuksesta kuin Amerikan muut luterilaiset kirkot. Luterilaisuutta jakavat Amerikassa kysymykset Raamatun erehtymättömyydestä ja kirjaimellisesta tulkinnasta, jossa ELCAn oppilaitoksissa hyväksytään historiallis-kriittinen raamatuntutkimus. ELCAssa on luonnollisesti ryhmittymiä, jotka ovat opilliset ja yhteiskunnalliset näkemykset vaihtelevat.


title: Amerikan evankelisluterilainen kirkko

text: Luterilaisen opin mukaisesti sakramentteja ELCAssa ovat ehtoollinen ja kaste lapsikastetta noudattaen. Ehtoolliskäsitys on luterilaisuuden mukainen. Pohjois-Amerikassa luterilaisia jakaa kysymys ehtoollispöydän avoimuudesta. Muista Yhdysvaltojen luterilaisista kirkoista poiketen ELCA noudattaa avoimen ehtoollispöydän käytäntöä (open communion), jossa kaikki kolmiyhteisen Jumalan nimeen kastetut kristityt ovat tervetulleita ehtoollispöytään. ELCA korostaa myös konfirmaation, pappisvihkimyksen, ripin, avioliiton ja viimeisen voitelun merkitystä pyhinä toimituksina.


title: Amerikan evankelisluterilainen kirkko

text: ELCA on allekirjoittanut vuonna 2000 asiakirjan 'Common Mission', jolla luotiin täydellinen sakramentaalinen yhteys Yhdysvaltojen episkopaalisen kirkon kanssa. Tämä vastannee jossain määrin 12 eurooppalaisen luterilaisen ja Englannin ja Irlannin anglikaanisen kirkon luomaa Porvoon kirkkoyhteisöä. Vuonna 2009 ELCA sopi täydestä kirkollisesta yhteydestä USA:n yhdistyneen metodistikirkon (UMC) kanssa. Naisia alettiin vihkiä papiksi ELCAn edeltäjäkirkossa (Lutheran Church in America) vuonna 1970.


title: Amerikan evankelisluterilainen kirkko

text: Pappiskoulutus on järjestetty kahdeksassa pappisseminaarissa. Pastorit suorittavat siellä kandidaatin (bachelor) tai maisterin (master's) tutkinnon, johon sisältyy heprean ja kreikan opintoja. Piispa vihkii pastorin virkaan.ELCAn piirissä on monia erilaisia jumalanpalvelustraditioita. Historiallinen liturginen jumalanpalvelus pohjautuu luterilaiseen perinteeseen. Vaikutteita on saatu paljon myös muilta Amerikan protestanttisilta kirkoilta ja anglikaaneilta. Jumalanpalvelus voi olla myös hyvin epämuodollinen tai seurakunnissa voidaan järjestää vaihtoehtoisia jumalanpalveluksia.


title: Amerikan evankelisluterilainen kirkko

text: Luterilainen koraali on ELCAn musiikin perusta, mutta kirkkomusiikissa ammennetaan myös laajasti rikkaasta amerikkalaisesta hengellisen musiikin perinnöstä ja siirtolaisten omasta kulttuuritaustasta. Uudessa jumalanpalvelusjärjestyksessä on mukaan otettu muun muassa latinalaisvaikutteinen messusävelmistö.


title: Amerikan evankelisluterilainen kirkko

text: Naisilla on tasavertainen asema kaikissa kirkon viroissa. Naisia alettiin vihkiä papeiksi vuonna 1970 ennen kirkon muodostamista kaikissa edeltäjäkirkoissa. Piispoista naisten osuus on 10 prosenttia.


title: Amerikan evankelisluterilainen kirkko

text: Neuvosto on ottanut kantaa seksuaalisuuden toteuttamiseen toteamalla vuonna 1996, että avioliitto on oikea paikka seksuaalisuuden toteuttamiselle. Kaikki ovat tervetulleita seurakuntiin seksuaalisesta suuntautumisesta riippumatta. Pappien edellytetään pidättäytyvän homoseksuaalisista suhteista, mutta monet papit protestoivat tätä määräystä rikkomalla sitä. Kirkko on pidättäytynyt kurinpidollisista toimenpiteistä. Vuonna 2009 kirkko päätti kirkolliskokouksessaan avata pappisviran samaa sukupuolta olevien rekisteröidyssä parisuhteessa eläville. Päätös syntyi äänestystuloksena 55 prosentin äänten kannatuksella. Vastustajien mielestä päätös merkitsee jäsenkadon kiihtymistä.


title: Amerikan evankelisluterilainen kirkko

text: Vuonna 1991 linjattiin, että ELCA haluaa puolustaa ihmiselämää ja suosittelee harkitsemaan abortin vaihtoehtoja. Kirkon näkemyksen mukaan voi olla olosuhteita, joissa raskauden keskeyttäminen on moraalisesti hyväksyttävä toimenpide, kuten naisen joutuminen hengenvaaraan tai naisen oman tahdon vastainen raskaus, sikiön epämuodostuma ja sairaus. ELCA vastustaa toimenpiteitä ja lainsäädäntöä, jolla pyritään vaikeuttamaan ja estämään aborttipalvelujen saatavuutta tai yksilön vapautta päättää abortista.


title: Amerikan evankelisluterilainen kirkko

text: Yhdysvalloissa kristillinen sionismi on vahva aatesuunta protestanttisissa ja vapaakirkoissa. ELCA on ottanut kriittisen kannan kristillisen sionismin aatemaailmaan. Amerikan kirkkojen neuvoston jäsenenä ELCA on ollut muotoilemassa lausumaan, jonka mukaan kristillisen sionismin teologia haittaa Lähi-Idän rauhanponnistuksia, yhteenkuuluvuutta Lähi-Idän kristittyjen kanssa, rakentavan ja tasapuolisen vuorovaikutuksen rakentamista juutalaisten kanssa, suhteita alueen muslimeihin, joiden ihmisoikeudet kristillinen sionismi sivuuttaa, ja uskontojen välistä vuoropuhelua ja keskinäisen yhteisymmärryksen saavuttamista.


title: Amerikan evankelisluterilainen kirkko

text: Käytännössä tämä on näkynyt ELCAn Peace not Walls -kampanjan käynnistämisenä. Kampanjan tavoitteena on tukea yhtenäisen, elinkelpoisen Palestiinan valtion perustamista, Israelin turvallisuuden takaamista oikeudenmukaisen rauhan avulla, rauhanomaisen rinnakkaiselon edistämistä juutalaisten ja arabien kesken ja Jerusalemin säilyttäminen kaupunkina, jonne juutalaisilla, muslimeilla ja kristityillä on yhtäläinen vapaa pääsy.


title: VR Troopers

text: VR Troopers oli vuosina 1994–1996 esitetty Saban Entertainmentin tuottama yhdysvaltalainen 92-osainen lasten televisiosarja. Se perustui japanilaiseen Metal Heroes formaattiin, jossa käytettiin kuvamateriaalia kolmesta eri sarjasta "Choujinki Metalderista", "Jikuu Senshi Spielbanista" ja "Uchuu Keiji Shaiderista".


title: VR Troopers

text: Sarja nousi 1990-luvulla suosituksi Yhdysvalloissa, muttei saanut yhtä suurta suosiota, kuten Sabanin toinen tuottama sarja Power Rangers. VR Troopers kesti kahden tuotantokauden verran, jonka aikana se käytti usein samoja kuvamateriaaleja japanilaisista sarjoista. Tämä johti osittain siihen, että sarjan tuotanto lopetettiin. Sarjan aikana siitä tuotettiin myös useita lelusarjoja, sekä samanniminen videopeli VR Troopers Sega Mega Drivelle.


title: VR Troopers

text: Sarja keskittyi kolmeen nuoreen aikuiseen Ryan Steeleen, Kaitlin Stariin ja JB Reeseen, jotka asuvat kuvitteelisessa länsirannikolla sijaitsevassa kaupungissa Cross World Cityssä. Kolmikko käy säännöllisesti Taon Dojossa harjoittelemassa karatea. Kolmikosta Steele on kaikista eniten keskittynyt karateen, kun taas tietokoneet ovat Reesen erikoisalaa, ja Star on valokuvaaja, sekä uutistoimittaja paikallisessa sanomalehdessä Underground Voice Daily.


title: VR Troopers

text: Eräänä päivänä Steelen etsinnät kauan kadonneesta isästään johtavat hänet ja kaksi ystäväänsä outoon laboratorioon. Sisällä he huomaavat digitalisoidun professori Horatio Hartin pään, joka oli Steelen isän ystävä. Professori kertoo totuuden elämänsä työstä kehittäessään erittäin edistyneen virtuaalitodellisuuden. Nimeltään VR on nykyisin maailman kanssa samaan aikaan oleva toinen ulottuvuus, jossa eleilee mutantteja ja hirviöitä. Heidän johtajansa Grimlord yrittää valloittaa molemmat maailmat. Grimlordilla on myös ihmishenkilöllisyys miljardööri tehtailija Karl Ziktor, jonka avulla hän yrittää päästää omia virtuaalisesta maailmasta tulleita joukkojaan todelliseen maailmaan. Kaiken tämän vastuun Grimlordin pysäyttämisestä asettuu Ryan Steelelle, sekä hänen ystävilleen Kaitlin Starille ja JB Reeselle.


title: Toholammin kirkko

text: Toholammin kirkko on Toholammin seurakunnan kirkko Oulun hiippakunnassa.


title: Toholammin kirkko

text: Nykyinen kirkko on Toholammin kolmas. Aiemmat kirkot sijaitsivat Kirkkojärven rannalla. Nykyinen kirkko rakennettiin uuteen paikkaan noin kolme kilometriä Lestijokea ylävirtaan Kettukankaalle. Lääninarkkitehti Carl Axel Setterbergin suunnittelema puukirkko on valmistunut 1861. Tyyliltään Toholammin päätytornillinen pitkäkirkko on uusgoottilainen.


title: Toholammin kirkko

text: Alttaritaulun "Ehtoollisen asettaminen" on maalannut taidemaalari Johan Backman vuonna 1761. Taulu on alun perin maalattu nykyistä kirkkoa edeltävään kirkkoon.


title: Matkustusluokka

text: Matkustusluokka tarkoittaa kollektiivisten kulkuvälineiden matkustajien sijoittelua matkustusmukavuudeltaan eri osastoihin lippuhinnan perusteella. Matkustusluokkia on laivoissa, lentokoneissa ja junissa. Korkeampiluokkaiset paikat ovat kalliimpia kuin alempiluokkaiset, koska paikat ovat tilavampia ja varustelutasoltaan korkeampia.


title: Matkustusluokka

text: Korkeampiin matkustusluokkiin saattaa kuulua kulkuvälineessä enemmän henkilökohtaista tilaa, parempi istuin, aterioita tai juomia ja oikeus ylimääräiseen matkatavaraan. Toisaalta kalliimman lipun hintaan voi kuulua lisäpalveluita asemalla, kuten ensisijainen kulkuvälineeseen nousuoikeus tai lounge-palveluita. Usein korkeampien matkustusluokkien liput ovat muutos- ja peruutusehdoiltaan joustavampia kuin halvemmat lipputuotteet.


title: Matkustusluokka

text: Aikoinaan Suomen junissa oli matkustusluokat I, II ja III. Myös rautatieasemilla oli eri luokkien matkustajille omat odotustilat. Esimerkiksi Vaasan rautatieasemalla oli 1800-luvun lopulla I-, II- ja III-luokan matkustajille erilliset odotustilat. Nykyään VR:n junissa on kaksi matkustusluokkaa, Eko ja Ekstra, ja rautatieasemilla kaikille yhteiset odotustilat.


title: Matkustusluokka

text: Eko-luokka on VR:n junien yleisin matkustusluokka. Lipun hintaan sisältyy määrätyllä junavuorolla istuinpaikka normaalilla paikalla, allergia-, perhe- tai työskentelyhytissä tai lemmikkiosastolla.


title: Matkustusluokka

text: Ekstra-luokka on vaunuosasto Intercity-kaksikerrosvaunun yläkerrassa tai Pendolino-yksikön päätyvaunussa. Lipun hintaan sisältyy kahvi, tee ja päivän lehdet itsepalveluna. Pendolinoissa on lisäksi väljempi istuinjärjestys ja paremmat istuimet, kun taas Intercity-junissa matkustamon sisustus on sama kuin Eko-luokassa. Venäjän-liikenteen Allegro-junan palvelut vastaavat muuten Pendolinon vastaavia, mutta niiden lisäksi lipun hintaan sisältyy paikalle tarjoiltava välipala.


title: Matkustusluokka

text: Aikoinaan esimerkiksi RMS Titanicilla oli I-, II- ja III-matkustusluokat. Alempiluokkaiset hytit sijaitsevat perinteisesti laivan alimmilla kansilla ja korkealuokkaiset laivan ylemmillä kansilla. Matkustusmukavuus riippuu hytin koosta ja varustelutasosta. Silja Linen ja Viking Linen aluksilta löytyy ikkunallisia A-hyttejä, B-hyttejä sisäpuolelta, C-hyttejä sisällä autokannen alapuolella sekä erikokoisia sviittejä ja deluxe-hyttejä. Osalla laivoista voi matkustaa myös ilman hyttiä, jolloin puhutaan kansipaikasta. Laivoissa matkustaja saa liikkua vapaasti kansien välillä, ja laivan yläkannelle on kaikilla pääsy.


title: Matkustusluokka

text: Pitkillä reittilennoilla lentokoneissa on perinteisesti ykkös-, business- ja turistiluokat. Pienemmillä lennoilla matkustusluokat yleensä ovat vain business- ja turistiluokat. Korkealuokkaisemmat luokat sijaitsevat lentokoneen etuosassa. Lentoyhtiöt ovat alkaneet poistaa ykkösluokkia ja siirtymään käytäntöön, jossa business-luokka on ylellisin matkustusluokka. Lomakohteiden charter-lennoilla ja halpayhtiöiden lennoilla on harvemmin erillisiä matkustusluokkia.


title: Niclas Grönholm

text: Niclas Alfons Grönholm (s. 16. kesäkuuta 1968 Hanko) on uransa lopettanut suomalainen jalkapalloilija.


title: Niclas Grönholm

text: Hyökkääjänä pelannut Grönholm aloitti uransa Hangö IK:sta. Hän nousi edustusjoukkueeseen 1986 ja pelasi seurassa 2. divisioonaa kolme kautta. Grönholm siirtyi 1989 mestaruussarjan Turun Palloseuraan, jossa hän voitti ensimmäisellä kaudellaan SM-hopeaa ja Suomen Cupin 1991. TPS:n jälkeen Grönholm pelasi kaksi kautta Ruotsin 1. divisioonan BK Forwardissa. Hän palasi 1994 Suomeen Myllykosken Palloon. Myllykoskella Grönholm voitti kolme perättäistä SM-hopeaa ja Suomen Cupin 1995. Vuodet 1997–1998 hän pelasi Finnairin Palloilijoissa, minkä jälkeen hän palasi 1. divisioonaan nousseeseen Hangö IK:iin. Grönholm siirtyi kaudeksi 2002 1. divisioonan Rovaniemen Palloseuraan, josta hänet hankittiin syyskuun alussa loppukaudeksi Helsingin Jalkapalloklubiin. HJK voitti mestaruuden, mutta Grönholm ehti pelata vain kaksi ottelua. Kaikkiaan Grönholm pelasi uransa aikana 196 pääsarjatason ottelua, joissa hän teki 55 maalia.


title: Niclas Grönholm

text: Grönholm pelasi vuosina 1990–1994 maajoukkueessa yhteensä 17 maaottelua, joissa hän teki 2 maalia.


title: Niclas Grönholm

text:
Pelaajauransa jälkeen Grönholm on toiminut muun muassa Grankulla IFK:n valmentajana ja myöhemmin managerina. Siviiliammatiltaan hän on opettaja.
Grönholm valittiin Hangon kaupunginvaltuustoon vuoden 2000 kunnallisvaaleissa RKP:n listoilta.


title: Lezgiläiset kielet

text: Lezgiläiset kielet on Venäjällä Etelä-Dagestanissa sekä Pohjois-Azerbaidžanissa puhuttujen dagestanilaisten kielten ryhmä.


title: Lezgiläiset kielet

text: Lezgiläisiin kieliin kuuluvat lezgi, tabasarani, agul, rutul, tsahur, kryz, buduh, artši ja udi. Niiden yhteinen puhujamäärä oli vuonna 1989 yli 640 000 henkeä.


title: Lezgiläiset kielet

text:
Sukulaisuussuhteiden perusteella kielet jaetaan seuraaviin alaryhmiin:
Ensimmäisenä lezgiläisestä kantakielestä on eronnut udi. Hinalugin kuulumista kieliryhmään pidetään kyseenalaisena.


title: Lezgiläiset kielet

text: Udin kieltä käytettiin muinaisen Kaukasian Albanian kirjakielenä. 1920–1930-luvuilla luotiin lezgin ja tabasaranin kirjakielet. 1990-luvulla omat kirjoitusjärjestelmänsä saivat myös agul, rutul ja tsahur.


title: Kuka viereesi jää

text: Kuka viereesi jää on Heikki Luoman kirjoittama dekkari, jonka WSOY julkaisi vuonna 1997.


title: Kuka viereesi jää

text: Neljänkympin kriisiä elävä hiljattain eronnut yksityisetsivä Jorma Jahvetti Ketola tapaa entisen naisvangin Gunillan, joka tuo hänelle viestin nykyisin uskoon tulleelta paatuneelta rikolliselta Orvo Klemetiltä. Klemetti uskoo Ketolalla olevan jotain mikä kuuluu hänelle, mutta Ketola ei itse tiedä mistä on kysymys. Tästä lähtee liikkeelle värikäs ja jännittävä tapahtumien vyöry, jossa sekä Ketola itse että hänen poikansa joutuvat todelliseen vaaraan. Suloinen mutta teräväkielinen Venla on kuitenkin parasta mitä Ketolalle on tapahtunut vuosiin.


title: Kuka viereesi jää

text: Minäkertojana toimivan Ketolan tyyli on itseironinen, mutta värikkäästi kuvaileva. Tapahtumien käänteissä Ketolasta paljastuu inhimillinen ja äärimmäisen oikeamielinen ihminen.


title: Andilaiset kielet

text: Andilaiset kielet on Venäjällä Dagestanissa puhuttujen dagestanilaisten kielten avaarilaiseen (avaarilais-andilais-tseziläisen) haaraan kuuluva kieliryhmä, joka yhdessä avaarin kielen kanssa muodostaa avaarilais-andilaisen alaryhmän.


title: Andilaiset kielet

text: Andilaisia kieliä puhutaan Dagestanin Botlihin, Ahvahin ja Tsumadan piireissä sekä eräissä Šamilin piirin kylissä. Ryhmään kuuluvat andi, botlih, godoberi, ahvah, karata, bagval, tindi, tšamal ja ahvah. Vuonna 1926 andilaisien kielten puhujia oli noin 33 000 henkeä. Myöhemmin andilaisia kansoja on pidetty avaareina. Nykyään puhujia arvioidaan olevan noin 75 000 henkeä.


title: Andilaiset kielet

text:
Sukulaisuussuhteiden perusteella kielet jaetaan seuraaviin alaryhmiin:
Avaarilais-andilaisen kieliyhteisön arvioidaan hajonneen ajanlaskumme alussa ja andilaisen viimeistään 700-luvulla. Rakenteellisesti kielet ovat kuitenkin varsin lähellä toisiaan, ja eräitä voitaisiin pitää saman kielen murteina. Kauimpana toisistaan ovat andi ja tšamal.


title: Andilaiset kielet

text: Andilaiset kielet toimivat yhteisöjen suullisen kanssakäymisen välineenä. Sivistyskielenään puhujat käyttävät avaaria.


title: Tseziläiset kielet

text: Tseziläiset eli didolaiset kielet on Venäjällä Dagestanissa puhuttujen dagestanilaisten kielten avaarilaiseen (avaarilais-andilais-tseziläiseen) haaraan kuuluva kieliryhmä.


title: Tseziläiset kielet

text: Tseziläisiä kieliä puhutaan etupäässä Dagestanin Tsuntan piirissä. Ryhmään kuuluvat bežta, gunzib, tsez, ginuh ja hvarši. Vuonna 1926 tseziläisten kielten puhujia oli yli 7 000 henkeä. Myöhemmin tseziläisiä kansoja on pidetty avaareina. Nykyään puhujia arvioidaan olevan noin 25 000 henkeä.


title: Tseziläiset kielet

text:
Sukulaisuussuhteiden perusteella kielet voidaan jakaa kahteen ryhmään:
Ginuhilla on ryhmien välillä välittävä asema, mikä ilmeisesti johtuu bežtan kielen vaikutuksesta. Kielten väliset erot ovat melko pieniä, ja eräät tutkijat pitävät niitä kahden kielen murteina.


title: Tseziläiset kielet

text: Tseziläiset kielet toimivat yhteisöjen suullisen kanssakäymisen välineenä. Sivistyskielenään puhujat käyttävät avaaria.


title: Ystävätär

text: Ystävätär on Heikki Luoman romaani. Sen on julkaissut Maahenki vuonna 2001.


title: Ystävätär

text: Leskeksi jäänyt tehtaan siivooja Salli Pajunen joutuu häikäilemättömän kiinteistövälittäjän uhriksi ja menettää vaihtokaupassa miehensä rakentaman omakotitalon saaden korvaukseksi lähes purkukuntoisen piharakennuksen. Hyväuskoinen Salli ei pysty pitämään puoliaan ja menettää lopulta koko omaisuutensa. Sallin tytär Maikki nousee äitinsä puolustajaksi ja päättää kostaa koetut vääryydet.


title: Lak-dargikielet

text: Lak-dargikielet on Venäjällä Dagestanissa puhuttujen dagestanilaisten kielten ryhmä. Usein katsotaan, että siihen kuuluvat dargi ja lak muodostavat kaksi erillistä dagestanilaisten kielten haaraa.


title: Lak-dargikielet

text: Dargin kieli jakautuu lukuisiin murteisiin, joita eräät tutkijat pitävät erillisinä kielinä. Lakin murre-erot ovat vähäisempiä. Dargin ja lakin kirjakielet luotiin 1920–1930-luvuilla. Ne perustuvat kyrilliseen kirjaimistoon.


title: McG

text: Joseph McGinty Nichol, taiteilijanimeltään McG, (s. 9. elokuuta 1968) on yhdysvaltalainen elokuva- ja televisiotuottaja, käsikirjoittaja sekä -ohjaaja.


title: Brysselin kirje

text: Brysselin kirje on Heikki Luoman, Hannu Raittilan ja Sirkka Laineen vuonna 2002 kirjoittama romaani. Kirja perustuu radiokuunnelmasarjaan "Kantolan perhe", mutta on itsenäinen kokonaisuus.


title: Säätiö ja Imperiumi

text: Säätiö ja Imperiumi on vuonna 1952 ilmestynyt Isaac Asimovin tieteisromaani. Se on Säätiö-sarjan toisena ilmestynyt osa.


title: Säätiö ja Imperiumi

text: Kirjan ensimmäinen osa, "Kenraali", julkaistiin alun perin vuonna 1945 huhtikuussa "Astounding Science Fiction" -lehdessä nimellä "Dead Hand". Tässä osassa Galaktisen Imperiumin kenraali Bel Riose päättää palauttaa Imperiumin mahdin ja aloittaa sodan Säätiötä vastaan. Riose on nuori ja suosittu kenraali, joka onnistuu nopeasti saattamaan Säätiön tappion partaalle. Siwennalainen patriisi Ducem Barr ja Säätiön kauppias Lathan Devers päättävät sodan lopettaakseen matkustaa yhdessä Imperiumin keisarin luokse ja paljastaa Riosen juonittelevan salaa hänen selkänsä takana. Tämän takia he joutuvat matkustamaan Imperiumin hallintoplaneetalle Trantoriin.


title: Säätiö ja Imperiumi

text: Kirjan toinen osa, "Muuli", julkaistiin vuoden 1945 "Astounding Science Fictionin" marraskuun ja joulukuun numeroissa. Tarina sijoittuu suunnilleen sata vuotta edellisen osan tapahtumien jälkeiseen aikaan, jolloin Galaktinen Imperiumi on lopullisesti rappeutunut, vaikka sen jäänteitä onkin edelleen jäljellä Linnunradan sisäosissa, Neotrantorin planeetalla. Säätiön pormestarin virka on muuttunut perinnölliseksi ja valtakunta on muutenkin korruptoitunut. Samaan aikaan Muuli-niminen salaperäinen valloittaja alkaa uhkailla Säätiötä armeijallaan, joka on valloittanut useita planeettoja laukaustakaan ampumatta. Säätiön pormestari Indbur III päättää olla ottamatta Muulin uhkaa vakavasti, koska Hari Seldonin Säätiölle ennalta laskema tulevaisuus estää Säätiötä häviämästä sotaa. Kapteeni Han Pritcher alkaa kuitenkin tutkia Muulia ja saa selville, että hän on mutantti. Hän pelkää, ettei Hari Seldonin ennalta laskema historia välttämättä ole ottanut huomioon geneettistä sattumaa ja kertoo tästä Toran ja Bayta Darellille. He ovat juuri vapauttaneet Muulin vallasta narrin, jota kutsutaan nimellä "Magnifico Gigantus". Heidän tietämättään Magnifico saattaa tietää Muulista jotakin, joka voi auttaa Säätiötä voittamaan sodan.


title: Hamniganin kieli

text: Hamniganin kieli on Mongoliassa, Venäjällä ja Kiinassa asuvien hamniganien puhuma mongolikieli.


title: Hamniganin kieli

text: Hamniganit asuvat Mongolian Hentiin ja Dornodin aimakeissa (15 000 henkeä), Olonjoen varrella Venäjän Taka-Baikalian aluepiirissä (2 000 henkeä) sekä Kiinassa Sisä-Mongolian Hulunbuirin alueella (noin 1 500 henkeä). Heitä pidetään mongoleihin sulautuneina tunguuseina.


title: Hamniganin kieli

text: Hamnigani kuuluu mongolikielten pohjoisryhmään. 1900-luvun puoliväliin saakka sitä pidettiin burjaatin murteena. Kiinassa ja Mongoliassa sen puhujat osaavat myös evenkin kielen hamniganin murretta ja Venäjällä venäjää. Kiinassa ja Mongoliassa hamnniganit käyttävät kirjakielenään mongolia.


title: Nouriel Roubini

text: Nouriel Roubini (s. 29. maaliskuuta 1958 Istanbul, Turkki) on yhdysvaltalainen taloustieteilijä. Hän toimii New Yorkin yliopiston taloustieteen professorina.


title: Nouriel Roubini

text: Roubini syntyi Turkissa persialaiseen juutalaisperheeseen, joka muutti Teheraniin Roubinin ollessa kaksivuotias. Myöhemmin perhe muutti Tel Aviviin Israeliin ja asettui vuonna 1962 Italiaan, missä Roubini varttui ja suoritti perusopintonsa.


title: Nouriel Roubini

text: Roubini opiskeli vuoden Jerusalemin heprealaisessa yliopistossa, minkä jälkeen hän suoritti taloustieteen kandidaatin tutkinnon Milanossa Bocconin yliopistossa 1982. Roubini väitteli taloustieteiden tohtoriksi Yhdysvalloissa Harvardin yliopistossa vuonna 1988 erikoistuen makrotaloustieteeseen ja kansainväliseen talouteen. Vuosina 1988–1995 hän työskenteli Yalen yliopistossa, mistä hän siirtyi New Yorkin yliopistoon.


title: Nouriel Roubini

text: Roubini tunnetaan erityisesti siitä, että hän ennakoi Yhdysvaltain vuosien 2007–2008 subprime-kriisin ja sitä seuranneen finanssikriisin.


title: Émile Brugsch

text: Émile Charles Adalbert Brugsch tai Emil Karl Albert Brugsch (24. helmikuuta 1842, Berliini – 14. tammikuuta 1930, Nizza) oli saksalainen egyptologi. Egyptin valtio palkitsi Brugschin tämän ansioista egyptologian ja Kairon egyptiläisen museon hyväksi beyn ja paššan arvonimillä.


title: Émile Brugsch

text: Émilellä oli vanhempi veli, Heinrich Ferdinand Karl Brugsch, jonka jalanjälkiä hän seurasi liittyessään apulaiseksi tämän kaivauksille Egyptissä 1870. Myöhemmin Émile Brugsch työskenteli Marietten ja Masperon alaisuudessa ensin Bulaqin museon, sittemmin sen seuraajan Kairon uuden Egyptiläisen museon konservaattorina yli neljäkymmentä vuotta jääden eläkkeelle 72-vuotiaana 1. tammikuuta 1914.


title: Émile Brugsch

text: Émile Brugschin uran huippuhetki osui vuoteen 1881, jolloin hän Egyptin muinaismuistojen viraston edustajana pelasti yli neljäkymmentä uuden valtakunnan aikaista kuninkaallista muumiota Deir el Bahrin läheltä Luxorista löytyneestä kätköstä (hauta DB320), jonne hänet vei paikallinen haudanryöstäjä Mohammed Abd el Rassul. Löydettyjen kuningasvainajien joukossa oli Ramses II:n muumio. Brugsch harrasti valokuvausta, ja Gaston Masperon hautalöydöstä 1881 julkaisemassa kirjassa "La Trouvaille de Deir-el- Bahari" olevat muumiokuvat ovat hänen käsialaansa.


title: Myanmarin jalkapallomaajoukkue

text: Myanmarin jalkapallomaajoukkue edustaa Myanmaria jalkapallon miesten maajoukkuekilpailuissa. Sitä hallinnoi Myanmarin jalkapalloliitto.


title: Myanmarin jalkapallomaajoukkue

text: Myanmarin joukkue osallistui MM-kilpailujen karsintoihin ensimmäisen kerran vasta karsittaessa Etelä-Afrikan kisoihin 2010. Se pelasi karsinnoissa kahdesti Kiinaa vastaan häviten vierasottelun 0–7 ja kotiottelun 0–4. Olympialaisten jalkapalloturnauksessa maa pelasi Burman nimellä Münchenissä 1972. Se voitti Sudanin 2–0, mutta hävisi Neuvostoliitolle ja Meksikolle 0–1 pudoten jatkosta alkulohkon otteluiden jälkeen.


title: Myanmarin jalkapallomaajoukkue

text: Myanmar, tuolloin nimeltään Burma, on selviytynyt kerran Aasian-mestaruuskilpailujen lopputurnaukseen. Iranin kisoissa 1968 joukkue saavutti hopeaa sijoituttuaan viiden joukkueen sarjamuotoisessa lopputurnauksessa toiseksi isäntämaa Iranin jälkeen. Aasian kisojen jalkapalloturnauksessa maa saavutti Burman nimellä pronssia Manilan kisoissa 1954. Se pelasi välierässä Etelä-Koreaa vastaan jatkoajan jälkeen 2–2-tasapelin, mutta hävisi arvonnassa. Pronssiottelussa joukkue kukisti Indonesian 5–4. Bangkokin kisoissa 1966 Burma voitti mestaruuden. Kukistettuaan välierässä Singaporen 2–0 se voitti loppuottelussa Iranin 1–0. Bangkokissa 1970 Burma voitti välieräottelussa Intian 2–0. Loppuottelu Etelä-Koreaa vastaan päättyi jatkoajan jälkeen 0–0, ja joukkueet jakoivat mestaruuden.


title: Korać cup 1991–1992

text: Korać Cupin kausi 1991–1992 oli sarjan 21. kausi. Kausi alkoi 2. lokakuuta 1991 ja loppui 18. maaliskuuta 1992. Kauden voitti Il Messaggero.


title: Korać cup 1991–1992

text: Mukana oli 52 joukkuetta, jotka pelasivat pelit pareittain. Parit pelasivat kaksi peliä ja peleissä tehtyjen korien määrä ratkaisi jatkoon menijän. Pelit pelattiin 2. lokakuuta–10. lokakuuta 1991.


title: Korać cup 1991–1992

text:
Mukana oli 32 joukkuetta. Pelit pelattiin 31. lokakuuta–7. marraskuuta 1991.
Lohkojen kaksi parasta joukkuetta pääsivät pudotuspeleihin. Kaikki joukkueet pelasivat toisiaan vastaan kahdesti. Ottelut pelattiin 27. marraskuuta 1991–15. tammikuuta 1992.
Kahdeksan jäljellä olevaa joukkuetta pelasivat parittain kaksi peliä. Voittaja selvisi taas yhteenlaskettujen korien määrällä. Puolivälierät pelattiin 29. tammikuuta–5. helmikuuta. Välierät pelattiin 19. helmikuuta–26. helmikuuta ja finaalit pelattiin 11. maaliskuuta ja 18. maaliskuuta 1992.


title: Loisto (albumi)

text: Loisto on syyskuussa 2009 ilmestynyt Yön kahdeksastoista studioalbumi. Singleinä siltä julkaistiin kappaleet "Loisto", "Kiitos ja kunnia" sekä "Parrasvalot", josta kuvattiin myös video. Yhtyeen edellisen studioalbumin "Valtakunnan" tavoin myös "Loistoa" äänitettiin lukuisilla eri studioilla, joita tällä kertaa oli yhteensä yksitoista. Albumin julkaisun jälkeen Yö aloitti lokakuun 1. päivänä kahden ja puolen kuukauden pituisen konserttikiertueen, jonka aikana yhtye esiintyi muun muassa Helsingin Finlandia-talossa.


title: Loisto (albumi)

text: Levyllä vierailevat laulajana Jussi Hakulisen lisäksi myös Maria Lund, joka duetoi Olli Lindholmin kanssa kappaleessa "Arjen kauneus". Muita vierailijoita ovat muun muassa Tampere Filharmonian jousisoittajat sekä porilainen nuorisokuoro Katajanmarjat. Singlenäkin julkaistulla "Parrasvalot"-kappaleella puolestaan laulaa Jussi Hakulisen johdolla Itä-Porin yhtenäiskoulun musiikkiluokan kuoro. Albumin jousisovitukset on tehnyt Anssi Tikanmäki.


title: Loisto (albumi)

text: Osa levyn materiaalista on jo vanhempaa perua, esimerkiksi kappaleen "Vuori" Jussi Hakulinen teki yhtyeen lomamatkalla Roomassa kesällä 2006. Sen tekstin hän oli hahmotellut jo lentomatkalla oksennuspussiin. Toinen Hakulisen kappale "Kosketus" on peräisin samalta ajalta "Valtakunta"-albumin sessioista.


title: Loisto (albumi)

text: Levy nousi Suomen virallisen listan kärkeen heti julkaisuviikollaan ja viipyi listalla yhteensä 23 viikon ajan. Albumi myi välittömästi julkaisupäivänään kultaa ja ylitti myöhemmin syksyllä myös platinarajan, jonka se olisi rikkonut jo heti ilmestyessään, elleivät levyt olisi loppuneet kaupoista. Yhteensä albumia on myyty lähes 37 000 kappaletta.


title: Canon EOS 1000D

text: Canon EOS 1000D on japanilaisen Canonin valmistama digijärjestelmäkamera. 1000D on Canon EOS 450D:n ns. riisuttu malli, jossa muutamien ominaisuuksien poistamisella kuluttajille on voitu tarjota edullinen järjestelmäkamera.


title: Lystimäki

text: Lystimäki on Espoon Olarin kaupunginosan pienalue, jonka rajat kulkevat idässä Kehä II:ta, lännessä Uuskartanontietä, etelässä Länsiväylää ja pohjoisessa jotakuinkin Ylismäentietä mukaillen. Lystimäessä toimivat muun muassa Päivänkehrän koulu ja Lystimäen päiväkoti. Lystimäki on pääasiassa omakoti-, paritalo- ja rivitaloaluetta. Alueen nimistö koostuu vuodenajoista yms. esimerkiksi Kevätkuja ja Kalenteritie. Lähimmät kaupalliset palvelut ovat Neste K Uuskartanontien toisella puolen sekä Niitty-ostoskeskus, Olarin Prisma ja Iso Omena. Lystimäkeä lähin Länsimetron pysäkki on Niittykumpu. Lystimäkeen metron liityntälinjat kulkee pääasiassa Uuskartanontiellä, lähimmät linja-autopysäkit ollen Lystimäenristi. Olarinmäessä oli 6 825 asukasta vuodenvaihteessa 2013–2014.


title: Tukipilarikirkko

text: Tukipilarikirkko oli yleinen puukirkkotyyppi Pohjanmaalla 1600-luvulla. Yksittäisiä tukipilarikirkkoja on rakennettu myös muualle Suomeen sekä Pohjois-Ruotsiin.


title: Tukipilarikirkko

text: Rakenteellisesti tukipilarikirkko on pitkäkirkkotyyppi, jossa seinähirsien jatkoskohdat on sijoitettu onttojen tukipilarien sisään. Pilarit näkyvät ulkonemina kirkkojen ulkoseinien sekä ulko- että sisäpuolella. "Tukipilarit" ovat nelisivuisia hirsistä tehtyjä seinän korkuisia koteloita, joissa kaikissa neljässä hirsinurkassa on lamasalvos. Seinien hirret on liitetty koteloiden sivuseiniin salvoksella. Tukipilareiden tarkoitus on tehdä pitkä hirsinen ulkoseinä tukevammaksi – pitkät hirsiseinät tuppaavat pullistumaan yläreunastaan ulospäin. Rakennetta on vielä tukevoitettu kirkon sisällä kirkkosalin poikkisuuntaisilla sidehirsillä. Yleensä pilareita on ollut yksi tai kaksi molemmilla pitkittäisseinillä, suurimmassa säilyneessä tukipilarikirkossa Tornion kirkossa kolme. Kirkkojen länsipäädyssä, kirkkoon kiinni salvottuna, on muutamaa poikkeusta lukuun ottamatta suippohuppuinen torni. Tavallisesti torniin ei ole sijoitettu kirkonkelloja, vaan kellotapuli on rakennettu erilliseksi. Tukipilarikirkko vaikuttaisi olevan lähes pelkästään suomalainen ja erityisesti pohjoissuomalainen rakennetyyppi.


title: Tukipilarikirkko

text: Tukipilarikirkkoja on rakennettu kaikkiaan satakunta, joista kaksitoista on säilynyt. Vanhin säilyneistä on vuonna 1627 valmistunut Vöyrin kirkko, joka on kuitenkin laajennettu ristikirkoksi vuonna 1777. Muhoksen kirkko, joka on valmistunut viimeistään vuonna 1634, on säilynyt lähes alkuperäisessä muodossaan.


title: Tukipilarikirkko

text: Suuri osa tukipilarikirkoista on hävinnyt. Ne ovat palaneet tulipaloissa tai purettu uuden tieltä. Hävinneistä kirkoista mainittakoon muun muassa Oulun vanha puinen tuomiokirkko, Iin Pyhän Laurentiuksen kirkko sekä Hailuodon ja Saloisten kirkot.


title: Tukipilarikirkko

text: Tukipilarikirkkoja koskeva tutkimus on lähinnä taidehistorian näkökulmasta tehtyä. Vanhin ja laajin tutkimus on Lars Petterssonin kirjoittama ja Suomen muinaismuistoyhdistyksen 1987 kustantama "Templum Saloense: pohjalaisen tukipilarikirkon arvoitus". Rakennustekniseltä kannalta tukipilarikirkkoja on tutkinut japanilainen arkkitehti Akira Takeuchi väitöskirjassaan, joka on tarkastettu Tokiossa 2008 ja joka on ilmestynyt myös kirjana, toistaiseksi vain japaniksi. Hänen mukaansa suomalainen tukipilaritekniikka on ainutlaatuista. Vähäistä suomalaista rakenteellista tutkimusta edustaa Antti Haikalan 2010 Aalto-yliopiston Rakennustekniikan laitoksella esittelemä diplomityö "Suomalaisten tukipilarikirkkojen rakenteellinen toiminta ja korjaustavat". Siitä ilmenee muun muassa, että tukipilaria ei ole konstruoitu vain lyhyiden seinähirsien jatkamista varten, vaan se on osa isompaa rakennetta, johon kuuluvat myös kirkkolaivan poikkihirret sekä sivuseinien suuntaiset jalasorret.


title: Oilinginoja

text: Oilinginoja on Oulujoen vesistöön kuuluva pieni joki, jonka alkulähde on Korteperänsuolla Utajärvellä. Joen alkupää jakaantuu kahteen haaraan, Ylimmäinen Korteoja ja Alimmainen Korteoja. Varsinainen Oilinginoja on vain kuutisen kilometriä pitkä luoteeseen kulkeva joki, joka laskee Oulujokeen Alasuvannon kohdalla. Jokisuulla se ennen yhdystie 8300:n alittamista laajenee pieneksi järvilompoloksi, "Oilinginpolveksi". Laajentumiskohtaan on kaivettu pari kilometriä pitkä kanava pohjoisesta Naamanjoesta Polvensuon poikki. Oilinginojan ja Oulujoen yhtymäkohdassa aivan Rötönniemen kärjessä on vanha tervahaudan paikka.


title: Luettelo Isto Hiltusen kappaleista

text: Tämä on luettelo iskelmälaulaja Isto Hiltusen levyttämistä kappaleista aakkosjärjestyksessä. Listassa on kaikkiaan 93 kappaletta.


title: After Diff’rent Strokes: When the Laughter Stopped

text: After Diff'rent Strokes: When the Laughter Stopped on vuonna 2000 ensi-iltansa saanut yhdysvaltalainen televisioelokuva, jonka ohjasi Ted Haimes. Se perustui 1970-1980-luvulla esitetyn tilannekomediasarjan "Diff'rent Strokes" näyttelijöihin. Elokuvassa seurataan erityisesti näyttelijä Dana Platonin televisiosarjan jälkeistä elämää aina hänen kuolemaan saakka.


text: Elokuvassa oli alkuperäisessäkin sarjassa Willis Jacksonia näytellyt Todd Bridges, joka näytteli elokuvassa huumeiden myyjää. Puolestaan Corey Mendell Parker näytteli itse Bridgesia. Mukana oli myös muun muassa "Mighty Morphin Power Rangersissa" näytellyt David Yost.


title: Koristeomenapuu

text: Koristeomenapuu eli purppuraomenapuu ("Malus" Purpurea-ryhmä) on omenapuiden sukuun kuuluva lajikeryhmä. Koristeomenapuulajikkeita käytetään runsaasti pihojen koristekasveina. Ne tuottavat tarhaomenapuuta ("Malus domestica") pienempiä omenoita. Vähäisimmillään koristeomenapuut ovat korkeintaan kaksi metriä korkeita, jolloin ne ovat pensaskorkuisia.


title: Nenäpunkki

text: Nenäpunkki ("Pneumonyssoides caninum", "Pneumonyssus caninum") on koiran nenä- ja poskionteloiden sekä nenäkuorikoiden limakalvoilla elävä loinen, jota ei ole tavattu muilla eläinlajeilla. Nenäpunkki havaittiin ensimmäisen kerran Yhdysvalloissa 1940. Euroopassa ensimmäinen havainto tehtiin Ruotsissa vuonna 1971. Tartunnan syytä ei tarkalleen tiedetä, mutta nenäpunkin epäillään siirtyvän suorassa kontaktissa.


title: Nenäpunkki

text: Nenäpunkki on muodoltaan soikea ja väriltään kellertävä. Kooltaan se on 1–1,5 mm pitkä ja 0,6–0,9 mm leveä, joten sen voi havaita paljain silmin. Naaras on koirasta ja toukkaa kookkaampi. Täysikasvuisella nenäpunkilla on neljä jalkaparia ja toukalla kolme.


title: Nenäpunkki

text: Ilmeisesti nenäpunkkinaaras synnyttää toukkia munien kuoriutuessa jo naaraan sukupuolielimistössä. Nenäpunkilta puuttuu mitä todennäköisimmin nymfimuoto, ja kuusijalkaisesta toukasta muodostuu kahdeksanjalkainen aikuinen punkki suoraan nahanluonnin jälkeen.


title: Nenäpunkki

text: Nenäpunkkitartuntaa on vaikea todeta, koska nenäpunkit elävät piilossa koiran nenä- ja poskionteloissa. Oireina tartunnasta on aivastelu, pärskiminen, nenän kutina, hajuaistin heikkeneminen, pään ravistelu ja käänteisaivastus. Lisäksi nenäpunkkitartunta saattaa aiheuttaa nenä- ja poskiontelontulehduksia. Harvinaisempia oireita ovat nenäverenvuoto, liiallinen kyyneleritys, hengityksen vinkuminen ja silmäkuopan sidekudoksen tulehdus.


title: Nenäpunkki

text: Nenäpunkki tarttuu suorassa kosketuksessa, ja joillakin koirilla tartunta on oireeton.


title: Nenäpunkki

text: Hoitona nenäpunkkitartunnassa käytetään muihin loisiin tarkoitettuja lääkevalmisteita, koska nenäpunkkia vastaan ei ole kehitetty omaa lääkettä. Nenäpunkkeihin tehoavat selamektiiniä, ivermektiiniä, milbemysiiniä, imidaklopridia tai moksidektiiniä sisältävät lääkkeet.


title: D. J. King

text: D. J. King (s. 27. kesäkuuta 1984 Meadow Lake, Saskatchewan, Kanada) on kanadalainen jääkiekkoilija. Hän pelasi uransa aikana 118 NHL-ottelua. Hän aloitti NHL-uransa kaudella 2006–2007 St. Louis Bluesissa, josta siirtyi neljän kauden jälkeen heinäkuussa 2010 Washington Capitalsiin. St. Louis sai vaihdossa Stefan Della Roveren. King oli voimahyökkääjä, joka tarpeen vaatiessa tappeli.


title: Saostustitraus

text: Saostustitraus on titrausmenetelmä, jonka käyttö analyyttisessä kemiassa perustuu ioniyhdisteiden erilaisiin liukoisuuksiin veteen. Saostustitrauksella on käyttöä erityisesti vesinäytteiden halogeeniatomien ionien, kuten kloridi-ionien, pitoisuuden määrittämisessä.


title: Saostustitraus

text: Saostustitraus perustuu tiettyjen kationien tai anionien kykyyn muodostaa niukkaliukoinen ioniyhdiste. Yksinkertaisimmillaan saostustitrauksessa tutkittavaa näytettä titrataan suolaliuoksella, joka sisältää sellaisia kationeja tai anioneja, jotka muodostavat näytteestä tutkittavien ionien kanssa saostuman. Saostuman muodostuttua voidaan kuluneen titrausliuoksen määrän avulla laskea liuoksen ionikonsentraatio.Tutkittavaan liuokseen voidaan lisätä indikaattoria, joka muodostaa niukkaliukoisen saostuman titrausliuoksen kanssa. Tällöin titrauksen loppupiste nähdään sakan värin muuttumisena. Koska sakan muodostumiseen vaikuttaa liuoksen konsentraatio, on indikaattroikonsentraation oltava matala, jotta saostuva indikaattori ei haittaisi tutkimuksen luotettavuutta.


title: Saostustitraus

text: Mohrin titraus on usein käytetty titrausmenetelmä kloridi-ionien pitoisuuden määrittämiseksi. Titrausliuoksena käytetään hopeanitraattiliuosta ja indikaattorina kaliumkromaattiliuosta. Muodostuvista yhdisteistä sekä hopeakloridi että hopeakromaatti ovat niukkaliukoisia.


title: Saostustitraus

text: Ag(aq) + Cl(aq) → AgCl(s)


title: Saostustitraus

text: 2 Ag(aq) + CrO(aq) → AgCrO(s)


title: Saostustitraus

text: Niukkaliukoisempi valkoinen hopeakloridisakka saostuu ensin. Kaikkien kloridi-ionien saostuttua alkaa saostua kellanpunainen hopeakromaattisakka, mikä on merkkinä titrauksen ekvivalenttipisteestä. Mohrin titrauksessa tutkittavan liuoksen pH:n tulisi olla välillä 7–10. liian happamissa olosuhteissa liuoksessa on vallitsevana kromihappo, jonka konjugaattiemäs kromaatti-ioni on. Tällöin saostumaa ei muodostu. Liian emäksisissä oloissa saostuu ruskeaa hopeaoksidia, joka peittää värillään titrauksen ekvivalenttikohdan.


title: Mikko Koivusipilä

text: Mikko Koivusipilä (s. 27. tammikuuta 1973 Vantaa) on Radio Rockin, Radio Aallon, Radio Suomipopin, HitMixin, Helmiradion ja Loopin musiikkipäällikkö. Musiikkipäälliköksi Koivusipilä nimettiin Radio Rockin ja Radio Aallon musiikkituottajan paikalta. Koivusipilä juontaa myös Radio Rockin perjantai-illan Uuden Rockin iltaa, jossa esitellään tuoreimmat rock-uutuudet.


title: Mikko Koivusipilä

text:
Aiemmin Mikko Koivusipilä on toiminut juontajana Radio Aallolla, Kiss FM:llä, Radio 882:lla, Rogmo FM:llä ja Auran Aalloilla.
Koivusipilä toimi Radio Rockstarban tuomarina yhdessä Jone Nikulan kanssa. Radioiden Liitto on palkinnut Koivusipilän vuoden musiikkipäällikkönä vuonna 2004. Koivusipilä palkittiin vuoden musiikkipäällikönä myös vuonna 2010 musiikkialan vuotuisessa gaalassa Industry Awardsissa Tampereella.


title: Uudenkaarlepyyn maalaiskunnan vaakuna

text: Uudenkaarlepyyn maalaiskunnan vaakuna on saanut aiheensa pitäjänsinetistä vuodelta 1611. Sinetin aiheena on Kaarle IX:n monogrammi, kruunattu C-kirjain. Koska kirjainten käyttäminen ei ole hyvää heraldiikkaa, nimikirjaimen sijaan vaakunaan on valittu puolikuut, joista syntyy peilimonogrammia muistuttava symboli.


title: Uudenkaarlepyyn maalaiskunnan vaakuna

text: Vaakunan selitys on ”punaisessa kentässä kaksi vastakkain kääntynyttä ja lomittaista puolikuuta, joiden päällä kruunu; kaikki kultaa”. Vaakunan on suunnitellut Carol Hedberg, ja se vahvistettiin käyttöön 9. kesäkuuta 1965. Vaakuna muuttui epäviralliseksi 1975 Uudenkaarlepyyn maalaiskunnan liityttyä Uudenkaarlepyyn kaupunkiin.


title: Kesälahden kirkko

text: Kesälahden kirkko on Kiteellä entisessä Kesälahden kunnassa Kapankankaalla sijaitseva arkkitehtien Aili ja Niilo Pulkan suunnittelema Kesälahden seurakunnan kirkkorakennus. Se on valmistunut vuonna 1950 ja rakennettu sodassa tuhoutuneen puukirkon paikalle. Matti Petrellin rakentama vanhan kirkon kellotapuli on vuodelta 1770. Kesälahden kirkko on tiekirkko.


title: Kesälahden kirkko

text: Kirkon rakentaminen aloitettiin syksyllä 1949 ja uusi, yksinkertaista ja perinteikästä kirkonrakennustyyliä edustava kirkko vihittiin käyttöön 3. syyskuuta 1950. Sen rakentaminen oli mahdollista Amerikan luterilaisten kirkkojen lahjoituksen turvin. Kirkossa on noin 450 istumapaikkaa, lisätilaa on mahdollista saada seurakuntasaleista. Kirkkoon vuonna 1984 hankitut urut ovat urkurakentamo Hans Heinrichin valmistamat mekaaniset urut, joissa on 23 äänikertaa. Kirkon kattokruunut ovat Aili ja Niilo Pulkan suunnittelemat. Alttari on vuodelta 1997, alttarivaatteen ja saarnastuolin kirjalaudan liinan ovat lahjoittaneet Mäntyniemen kartanon omistajat, Lindebergit. Alttarin krusifiksin on tehnyt Leo Karppanen. Alttaritauluna on entisen Jaakkiman kirkon alttaritaulu, Carl Erik Löfgrenin "Kristus Öljymäellä". Vanhassa seurakuntasalissa on taidemaalari, piirustuksenopettaja Alli von Boehmin jäljennös Albert Edelfeltin maalauksesta "Kristus ja Mataleena". Kirkonkello on valmistettu Tukhomassa kirkkoherra Molanderin aikana 1774. Siinä lukee:


title: Kesälahden kirkko

text: Uusi seurakuntasali, keittiö ja alakerran kerhohuone rakennettiin 1990–91 ja kirkko peruskorjattiin 1991. Uusi katto on vuodelta 1997.


title: Kesälahden kirkko

text: Sankarihaudan muistomerkin "Kaatunut raja-aita" (1964) on suunnitellut Heikki Häiväoja.


title: Kesälahden kirkko

text: Vanha kellotapuli sai EU:n Europa Nostra -kulttuuriperintöpalkinnon vuonna 2009. Tuomariston mukaan kellotorni on kunnostettu taidokkaasti, ja sen avulla "torni voi säilyä tuleville sukupolville ainutlaatuisena esimerkkinä eurooppalaisen puurakenteen perinteestä". Pohjois-Karjalan ympäristökeskus ja Kesälahden seurakunta johtivat asiantuntijaryhmää, joka tutki ja kunnosti tapulin. Tornin kunnostus käsitti muun muassa alemman osan paanukaton uusimisen. Hankkeeseen sisältyi varsinaisen korjaustyön lisäksi myös rakennuksen historian tutkiminen, restauroinnin suunnittelu sekä restaurointikoulutusta ja kiertonäyttely. Tapulin yläosan paanukate oli uusittu 1994.


title: Kesälahden kirkko

text: Kellotapulin rakentamisajankohta on Museoviraston mukaan 1835–1836. Tapulin historian kartoituksen yhteydessä tehtiin keväällä 2005 dendrokronologinen tutkimus rakennuksessa käytetyn runkopuutavaran iästä ja tutkittiin, oliko kellotapulissa siirtämisestä johtuvia jälkiä. Loppupäätelmä oli, että tapuli on koottu uuteen paikkaansa päärakenteiden osalta uudesta puutavarasta vuonna 1835–1836. Tutkimuksessa todettiin myös, että uusittava alanivelen paanukato on rakennettu 1836, tosin sekä katon puutavaraa että paanunauloja on voitu käyttää jo aikaisemmassa vuonna 1770 rakennetussa kellotapulissa.


title: Kesälahden kirkko

text: Seurakunnan historian mukaan kellotapuli on valmistunut 1770 ja siirretty 1830-luvulla valmistuneen kolmannen kirkon viereen nykyiselle paikalleen 1836. Siirron rakennusmestarina oli Daavid Rahikainen ja tapuli sai lautavuorauksen.


title: Kesälahden kirkko

text: Ennen nykyistä kirkkoa käytössä ollut parakkikirkko on siirretty kyläkirkoksi Väärämäen hautausmaan viereen.


title: Kesälahden kirkko

text: Kesälahden seurakunnan edellinen kirkko, seurakunnan kolmas kirkko, tuhoutui pommituksessa 2. heinäkuuta 1941. Vanha kellotapuli säästyi palopommien tuholta.. Palanut puukirkko oli 1830-luvulla valmistunut sisäviisteinen ristikirkko, joka oli rakennettu arkkitehti Charles Bassin suunnitelmien mukaan. Kirkon rakennusmestari oli Daavid Rahikainen. Seurakunnalle oli tullut määräys uuden kirkon rakentamisesta jo 1815, mutta kesti vuoteen 1830 asti, ennen kuin kirkon rakennuspaikka oltiin saatu päätettyä.


title: Kesälahden kirkko

text: Seurakunnan ensimmäisesta kirkosta on tiedossa vain 1640-luvun kartassa oleva merkinta Kesälahden kirkosta. Tämän kirkon seuraaja rakennettiin Uukuniemelle, mutta se paloi jo valmistumiskesänä. Kesälahden toisen kirkon rakentaminen alkoi 1746, rakennuspaikka oli ensimmäisen kirkon paikka. Kirkon rakentaja oli Eskil Kallenius. Kellotapuli rakennettiin vuonna 1770.


title: Kapteeni Corellin mandoliini

text: Kapteeni Corellin mandoliini on yhdysvaltalais-brittiläis-ranskalainen elokuva vuodelta 2001. Sen pääosissa esiintyvät Nicolas Cage ja Penélope Cruz. Elokuva sijoittuu toisen maailmansodan aikaan, italialaisten miehittämään Kreikan saaristoon Kefalonian saarelle. Elokuvan käsikirjoitus perustuu Louis de Bernièresin samannimiseen romaaniin, ja monet kriitikot ovat pitäneet elokuvaa paljon huonompana kuin alkuteosta.


title: Egyptiläinen museo

text: Egyptiläinen museo on Egyptin valtion muinaismuistojen säilyttämiseen keskittynyt kansallismuseo Tahririn aukiolla Kairossa.


title: Egyptiläinen museo

text: Ensimmäiset yritykset lopettaa taide-esineiden ryöstely, sekä koota ja säilyttää Egyptin muinaismuistoja tehtiin käskynhaltija Muhammad Alin aikana 1835, kun hänen hallussaan olleet kokoelmat asetettiin näytteille Azbakian puistoon. 1850 Azbakian museon kokoelmat siirrettiin Saladinin linnakkeeseen, jota kutsuttiin "Sitadellimuseoksi".


title: Egyptiläinen museo

text: Ranskalainen egyptologi Auguste Mariette perusti muinaismuistojen viraston "Service des Antiques de l’Egypte" ja pani Said Paššan myötävaikutuksella kansallismuseohankkeen vireille 1858. Museo avasi ovensa 1863 Kairon esikaupungissa Bulaqissa.


title: Egyptiläinen museo

text: Marietten museo kärsi pahoin Niilin tulvissa 1878, ja museo oli suljettava. Vuonna 1886 uudelleen avattu museo toimi kuitenkin laina-ajalla, sillä oli selvää, että oli saatava ajanmukaisemmat tilat kasvaneille kokoelmille. 1890 museon esineistö siirrettiin kediivi Ismail Paššan palatsiin Gizaan odottamaan isomman museorakennuksen valmistumista.


title: Egyptiläinen museo

text: Nykyisen, alusta alkaen museoksi suunnitellun Egyptiläisen museon rakennuksen peruskivi laskettiin kediivi Abbas II:n hallituskaudella huhtikuussa 1897. Gizan museon kaikki esineet siirrettiin uusiin tiloihin Tahrir-aukiolle 1902, ja uusi kansallismuseo vihittiin juhlallisesti 15. marraskuuta samana vuonna. Uusklassismia edustavan rakennuksen suunnitteli arkkitehti Marcel Dourgnon.


title: Egyptiläinen museo

text: Museon näyttelyyn kuuluu yli 120 000 esinettä. Museon tiloissa on huone 18–20 dynastioiden kuninkaallisille muumioille, jotka löydettiin 1881 Deir el Bahrista ja 1898 Amenhotep II:n haudasta. Presidentti Anwar Sadat sulki muumionäyttelyn 1981, mutta 1985 se avattiin rajoitetusti. Museon kuuluisimpia aarteita ovat Tutankhamonin täyskultainen kuolinnaamio ja muut lapsifaraon haudasta löydetyt esineet. Suurin osa museon kokoelmista on ahtauden vuoksi varastossa.


title: Egyptiläinen museo

text: Egyptiläisen museon laajennushanke on vireillä, ja ajanmukaisemmat tilat on suunniteltu avattavaksi lähelle Gizan suuria pyramideja. Nykyaikainen museohanke tunnetaan työnimellä "GEM" ('Grand Egyptian Museum', Suuri egyptiläinen museo). Gizan laajennuksen kokonaispinta-alan on arvioitu olevan 480 000 m². Tahrir-aukion päärakennukseen jää edelleen valikoitujen taide-esineiden näyttely.


title: Elijah Baley

text: Elijah Baley (joskus myös Lije Baley) on Isaac Asimovin luoma fiktiivinen poliisimies, joka selvittää rikoksia tulevaisuudessa, jossa robotit ja avaruusmatkustus ovat arkipäivää. Apulaisenaan hänellä on humanoidirobotti R. Daneel Olivaw. Hahmo esiintyy kolmessa Asimovin Robotti-sarjaan kuuluvassa romaanissa; "Teräsluolat" ("The Caves of Steel", 1954), "Alaston aurinko" ("The Naked Sun", 1957) ja "Aamunkoiton robotit" ("The Robots of Dawn", 1983). Sen lisäksi hän esiintyy päähenkilönä novellissa "Peilikuva" ("Mirror Image", 1972), joka on julkaistu suomeksi novellikokoelmassa "Robotit".


title: Elijah Baley

text: Elijah Baley mainitaan useasti Robotti-sarjan neljännessä ja viimeisessä romaanissa "Robotit ja Imperiumi" ("Robots and Empire", 1985), joka sijoittuu aikaan 200 vuotta hänen kuolemansa jälkeen.


title: Elijah Baley

text: Elijah Baley työskentelee New Yorkin poliisissa tulevaisuudessa, jossa maan asukkaat ovat eristyneet katettuihin kaupunkeihin, joita asukkaat kutsuvat teräsluoliksi. Ihmiskunta on jakautunut kahtia näihin maan asukkaisiin ja avaruuslaisiksi kutsuttuihin uusia planeettoja asuttaneisiin ihmisiin. Kuten muutkin maan asukkaat, Baleykaan ei kestä olla pitkää aikaa ulkoilmassa ja avoin tila aiheuttaa hänelle pahoinvointia. Hän myös polttaa piippua, mutta yrittää päästä tästä tavasta eroon "Aamunkoiton roboteissa".


title: Elijah Baley

text: Baley kutsutaan "Teräsluolien" alussa selvittämään avaruuslaisen murhaa, johon hänelle annetaan avuksi humanoidirobotti R. Daneel Olivaw. Olivawista ja Baleysta tulee elinikäisiä ystäviä. He kohtasivat seuraavan kerran "Alastomassa auringossa", jossa Baley joutuu matkustamaan kotiplaneetaltaan Solarian planeetalle selvittämään toisen avaruuslaisen murhaa. Baleysta tulee tässä romaanissa ensimmäinen maan asukas, joka on poistunut planeetalta avaruuden kolonisaation loppumisen jälkeen.


title: Elijah Baley

text: Jokaisessa Robotti-romaanissa, jossa Baley esiintyy, murhaan liittyvät tavalla tai toisella robotit, joihin on Asimovin kirjoille tyypilliseen tapaan ohjelmoitu robotiikan kolme pääsääntöä. Nämä säännöt, sekä planeettojen omat kulttuurit luovat säännönmukaisuuksia, joiden mukaan murha on voinut tapahtua. Esimerkiksi "Alastoman auringon" solarialaiset eivät kykene keskustelemaan toistensa kanssa kasvotusten vaan käyttävät hologrammeja, eivätkä näin ollen loogisesti ajateltuna ole kykeneviä tekemään murhaa, joka on kuitenkin tapahtunut.


title: Elijah Baley

text: Myöhemmin "Aamunkoiton roboteissa" käy ilmi, että Baleysta on tullut myyttinen maan asukkaiden sankari ja viittauksia häneen löytyy muistakin Asimovin myöhemmistä romaaneista, kuten "Kohti Säätiötä" ("Prelude To Foundation", 1988) sekä "Säätiö ja Maa" ("Foundation And Earth", 1988).


title: Harry Brandelius

text: Harry Torbjörn Brandelius (14. kesäkuuta 1910 – 5. syyskuuta 1994) oli ruotsalainen iskelmälauluja. Hän on yksi maansa suosituimmista iskelmälaulajista, ja hänet valittiinkin Sveriges Radion järjestämässä yleisöäänestyksessä maansa vuosisadan iskelmälaulajaksi. Hänen ensimmäinen suurmenestys oli laulu "Han hade seglat för om masten" ("Vanha merimies muistelee"), jonka hän levytti vuonna 1938. Brandelius teki Suomessa monta kiertuetta, joissa häntä säesti George de Godzinsky. Kotimaansa ja Suomen lisäksi hän esiintyi usein Norjassa ja Yhdysvalloissa, jossa hän esiintyi pohjoismaisille siirtolaisille. Brandeliuksen levytysura kesti 40 vuotta, kun hän levytti viimeiset laulunsa vuonna 1978.


title: Kefaloniá

text: Kefaloniá (; myös Κεφαλλονιά, "Kefalloniá" tai Κεφαλληνία, "Kefallinía") on Kreikan saari, joka kuuluu Jooniansaarten saariryhmään. Saaren pinta-ala on 734,014 neliökilometriä ja asukasluku 35 801 (vuonna 2011). Hallinnollisesti Kefaloniá kuuluu Kefalonián kuntaan, Kefalonián alueyksikköön ja Jooniansaarten alueeseen. Saaren pääkaupunki on Argostóli.


title: Kefaloniá

text: Kefaloniá sijaitsee Välimereen kuuluvassa Joonianmeressä Kreikan länsiosassa. Sen lähimmät suuremmat saaret ovat Ithaka koillispuolella, Lefkas pohjoispuolella ja Zákynthos eteläpuolella.


title: Kefaloniá

text: Kooltaan Kefaloniá on kuudenneksi suurin Kreikan saarista ja suurin Jooniansaarista. Argostólinlahti jakaa saaren kahteen osaan, joista pienempi länsiosa on nimeltään Palikí. Pohjoisrannikolla sijaitsee Mýrtoksenlahti. Saari on vuoristoinen. Sen korkein kohta on Mégas Sorós (1 628 metriä).


title: Kefaloniá

text: Kefaloniá kuuluu hallinnollisesti Kefalonián kuntaan, johon kuuluu myös pienempiä lähisaaria. Vuoteen 2011 saakka saari jakautui kahdeksaan kuntaan.


title: Kefaloniá

text: Saaren suurimmat asutukset ovat pääkaupunki Argostóli (9 748 asukasta), joka sijaitsee Argostólinlahden itärannalla, sekä Lixoúri (3 752), joka sijaitsee lahden länsirannalla. Muut suurimmat asutukset ovat Sámi (1 025), Póros (930), Valsamáta (763) ja Skála (760). (Katso myös: Luettelo Kefalonián kunnan kaupungeista ja kylistä.)


title: Kefaloniá

text: Kreikkalaisessa mytologiassa Kefaloniá on saanut nimensä saarelle pakenemaan joutuneen Kefaloksen mukaan. Eräät tutkijat ovat esittäneet teorian, että Kefaloniá voisi olla Homeroksen eepoksissa kuvattu Odysseuksen kotipaikka Ithaka nykyisen Ithakan saaren sijasta. Tämä on seurausta siitä, ettei Ithakalta oltu aiemmin tehty merkittäviä arkeologisia löytöjä, kun taas Kefaloniá sopii hyvin Homeroksen saaresta antamaan kirjalliseen kuvaukseen. Erään teorian mukaan Ithaka olisi ollut Kefalonián Palikín niemi, joka olisi aiemmin muodostanut erillisen saaren. Teoriaa ei ole kuitenkaan yleisesti hyväksytty.


title: Kefaloniá

text: Antiikin aikana saaren merkittävimmät kaupungit olivat Same, Pale, Krane ja Pronnoi. Peloponnesolaissodassa osa kaupungeista oli Ateenan ja osa Spartan puolella. Roomalaiset valtasivat saaren vuonna 187 eaa.


title: Kefaloniá

text: Kefaloniá oli turkkilaisten vallassa vuosina 1479–1500 ja tämän jälkeen venetsialaisten vallassa vuosina 1500–1797. Tämän jälkeen saari oli jonkin aikaa ranskalaisten ja sitten brittivallan alla. Vuosina 1815-1864 saari oli osa Jooniansaarten yhdysvaltoja, joka oli Britannian protektoraatti. Kefaloniásta tuli osa itsenäistynyttä Kreikkaa vuonna 1864.


title: Kefaloniá

text: Toisessa maailmansodassa saari oli italialaisten miehittämä. Italialaisten antauduttua vuonna 1943 saksalaiset surmasivat saarella noin 9 000 italialaista sotilasta kostoksi. Vuonna 1953 saarella ja koko Joonianmerellä oli suuri maanjäristys. Tuolloin suuri osa saaren rakennuksista tuhoutui ja kaupungit ja kylät on sittemmin rakennettu uudelleen. Tämän johdosta saarella ei ole paljonkaan vanhaa rakennuskantaa.


title: Kefaloniá

text: Saaren nähtävyyksiä ovat muun muassa Drogkarátin tippukiviluola sekä Melissánin luola maanalaisine järvineen. Rannoista tunnetuimpia on Mýrtoksen ranta. Saaren pohjoisrannikolla sijaitseva Fiskárdo on harvoja paikkoja saarella, joka selvisi vuoden 1953 maanjäristyksessä vahingoittumattomana. Muita nähtävyyksiä ovat muun muassa saaren eteläosassa sijaitseva venetsialaisaikainen linna ("Kástro") sekä Pyhän Gerasimoksen luostari ("Moní Agíou Gerasímou").


title: Kefaloniá

text: Saaren antiikin aikaisiin nähtävyyksiin kuuluvat muun muassa Mazarakátan ja Tzanátan mykeneläisaikaiset haudat, antiikin Samen ja Kranen kaupunkien rauniot, Fiskárdon roomalaisaikainen hautausmaa sekä Apollonin temppelin rauniot Skálassa.


title: Kefaloniá

text: Louis de Bernières'n suosittu romaani "Kapteeni Corellin mandoliini" ja siitä tehty elokuva sijoittuvat saarelle, ja kirjan ystävät vierailevat usein sen tapahtumapaikoilla, kuten Fársan ja Spartián kylissä sekä Fiskárdossa.


title: Kefaloniá

text: Saarella on yhteensä seitsemän suurempaa satamaa, johtuen osaksi Argostólin sijainnista saaren länsirannikolla (mantereen puolella olevan itärannikon sijasta), minkä johdosta se ei ole saavuttanut asemaa ylivoimaisena satamakeskuksena. Satamat ovat Argostólin lisäksi Pesáda, Póros, Sámi, Agía Effimía, Fiskárdo ja Lixoúri.


title: Kefaloniá

text: Kefalonián kansainvälinen lentoasema sijaitsee noin kahdeksan kilometriä Argostólista etelään.


title: Matti Ahonen (jalkapalloilija)

text: Matti Tapani Ahonen (10. toukokuuta 1955 Vaasa – 9. huhtikuuta 2016) oli suomalainen jalkapalloilija.


title: Matti Ahonen (jalkapalloilija)

text: Laitapuolustajana pelannut Ahonen edusti urallaan Vaasan Palloseuraa 1972–1977 ja 1983–1992, Oulun Palloseuraa 1978–1981 ja Sepsi-78:a 1982. Hän voitti OPS:ssa Suomen mestaruuden 1979 ja 1980. Kaikkiaan Ahonen pelasi kahdeksan pääsarjakauden aikana 190 ottelua, joissa hän teki 11 maalia.


title: Matti Ahonen (jalkapalloilija)

text: Ahonen pelasi vuosina 1976–1980 maajoukkueessa yhteensä 4 maaottelua.


title: Keijo Airola

text: Keijo Airola (s. 30. huhtikuuta 1935) on entinen suomalainen jalkapalloilija.


title: Keijo Airola

text: Välihyökkääjänä pelannut Airola edusti urallaan Turun Terästä 1953, Turun Pyrkivää 1954–1956, Valkeakosken Hakaa 1957–1961 ja Turun Tovereita 1962–1966. Hän voitti Suomen mestaruuden Pyrkivässä 1954 ja Hakassa 1960. Airola voitti myös Suomen Cupin kahdesti Hakassa 1959 ja 1960. Kaikkiaan Airola pelasi 8 kauden aikana 145 pääsarjatason ottelua, joissa hän teki 65 maalia.


title: Keijo Airola

text: Airola pelasi vuosina 1959–1960 maajoukkueessa yhteensä 2 maaottelua.


title: Tauno Aitio

text: Tauno Olavi Aitio (s. 17. syyskuuta 1917 Turku) oli suomalainen jalkapalloilija.


title: Tauno Aitio

text: Keskustukena pelannut Aitio edusti koko uransa ajan 1937–1952 Turun Palloseuraa. Hän oli hankkimassa TPS:lle neljää Suomen mestaruutta (1939, 1941, 1945 ja 1949) ja neljää SM-hopeaa. Kaikkiaan Aitio pelasi 14 kauden aikana 176 pääsarjatason ottelua.


title: Tauno Aitio

text: Suomen maajoukkueessa Aitio pelasi yhden maaottelun 1943 Unkaria vastaan.


title: Tauno Aitio

text: Aitio saavutti mestaruuden myös käsipallossa Turun Palloseurassa 1944.


title: Tauno Aitio

text: Aitio kuului TPS:n johtokuntaan ja harrasti torvisoittoa. Hän oli ammatiltaan liikennetarkastaja.


title: Luettelo vaalikauden 1979–1983 kansanedustajista

text: Tämä on luettelo vaalikauden 1979 kansanedustajista. Eduskuntavaaleissa 1979 valittu eduskunta toimi 24. maaliskuuta 1979 – 25. maaliskuuta 1983.


title: Ad orientem

text: Katolisessa liturgiassa ad orientem (kohti itää) on ilmaisu papin orientoitumisesta kohti itää messun vieton aikana. Tämä orientointi on kuvattu "nousevan auringon kosmiseksi eleeksi joka esittää Jumalan universaalisuutta.


title: Jukka Hakkarainen

text: Jukka Antero Hakkarainen (s. 11. tammikuuta 1977 Helsinki) on suomalainen entinen jääkiekkopuolustaja.


title: Jukka Hakkarainen

text: Hakkaraista on tituleerattu usein Kiekko-Vantaa-ikoniksi. Hakkarainen on kirjauttanut 2000-luvun vaihteessa K-Vantaan noustessa Mestikseen 211 runkosarjan ottelua, joissa pistemäärä 43+67=110. Sekä ottelujen että tehtyjen pisteiden määrä on Kiekko-Vantaan seurahistoriassa puolustajien osalta ennätyksellinen. Yhteensä Hakkaraiselle kertyi kausia KiVassa 12.


title: Jukka Hakkarainen

text: Hakkaraiselta löytyy myös liigakokemusta Tampereen Ilveksestä 16 ottelun verran kaudelta 2002–2003. Hakkarainen on voittanut myös Ranskan mestaruuden HC Molhousen riveissä 2004–2005.


title: Jukka Hakkarainen

text: Hakkarainen pelasi 7-vuotiaasta juniorista asti K-Vantaan paidassa yhtä Ranskan kautta lukuun ottamatta. Hakkarainen lopetti kiekkouransa vuonna 2007, ja 6. joulukuuta 2007 Jukka Hakkaraisen paita numero 7 nostettiin Tikkurilan Valtti-areenan kattoon. Samana päivänä vuotta myöhemmin nostettiin hallin kattoon myös Hakkaraisen hyvän ystävän ja pitkäaikaisen pelikaverin, Petri Pitkäjärven, numero 10.


title: Jukka Hakkarainen

text: Peliuransa jälkeen Hakkarainen siirtyi erotuomariksi.


title: Ida-Theres Nerell

text: Ida-Theres Nerell (o.s. Karlsson, s. 18. huhtikuuta 1983 Boden) on ruotsalainen naispainija, MM-mitalisti ja Euroopan mestari.